Жалақудуқ туман ҳокимининг телевиденияда “Ҳар бир тадбиркорга-кўмакдош, елкадош ва мададкормиз!” деган бош ғоя асосида тадбиркорларга МУРОЖААТНОМАСИ | Янгиликлар | Андижон вилояти ҳокимлиги расмий портали\nБош саҳифа / Янгиликлар / Жалақудуқ туман ҳокимининг телевиденияда “Ҳар бир тадбиркорга-кўмакдош, елкадош ва мададкормиз!” деган бош ғоя асосида тадбиркорларга МУРОЖААТНОМАСИ\nЖалақудуқ туман ҳокимининг телевиденияда “Ҳар бир тадбиркорга-кўмакдош, елкадош ва мададкормиз!” деган бош ғоя асосида тадбиркорларга МУРОЖААТНОМАСИ\nАссалому алайкум азиз Жалақудуқликлар!\nҲурматли Юртбошимиз томонидан масъул идоралар ва тадбиркорлар ўртасида доимий мулоқотни йўлга қўйиш, уларнинг “дардини эшитиб”, муаммоларини ҳал этиш бўйича янги тизим ўрнатиб бердилар, шунга асосан вилоят хокими бошчилигида ҳар ҳафтанинг Душанба, Сешанба ва Чоршанба кунлари “тадбиркорлик куни” деб эълон қилинди.\nУшбу “Тадбиркорлик куни” да тадбиркорлар ўзлари томонидан ишлаб чиқилган лойиҳалардаги мавжуд муаммолари бўйича мурожаатлар ўрганилиб, масалалари ҳал этилмоқда, бироқ, баъзи тадбиркорлар томонидан кўтарилган муаммолари амалдаги қонунчиликка тўғри келмаганлиги учун рад этилмоқда.\nРеспублика вазирлик ва идоралар билан биргаликда туманимизда 2019-2020 йилларда умумий қиймати\n919 млрд. 326 млн.сўмлик инвестицияларни ўзлаштирилиши ҳисобига 37 та янги лойиҳалар Дастурини ишлаб чиққанмиз.\nЎтган даври мобайнида олиб борилган тадбирлар натижасида 27 млрд. 895 млн.сўм миқдоридаги инвестицияларни ўзлаштирилиши ҳисобига 20 та лойиҳалар ишга туширилишига эришдик.\nМисол учун: “Ал Хаким” МЧЖ томонидан текстиль маҳсулотларини ишлаб чиқариш комплекси ташкил қилиш лойиҳасини амалга ошириш ҳисобига 7,4 млрд.сўм инвестициялар ўзлаштирилди ва 150 та янги иш ўринлари яратилди.\nҲамда, “Gold Road” МЧЖ томонидан тошни майдалашни ташкил этиш лойиҳасини амалга ошириш ҳисобига 8,3 млрд. сўм инвестициялар ўзлаштирилди ва 16 та янги иш ўринлари яратилди.\nШу ўринда 2019 йил якунига қадар яна 25,2 млрд.сўмлик\n2 та лойиҳаларни инвестор хамкорларимиз билан бирга ишга туширишни олдимиз мақсад қилиб олганмиз.\nЯна бир муҳим масала, туманда 1 та кичик саноат зонаси ташкил этганмиз. Бу ерда ҳозирда тадбиркорлар томонидан саноат лойиҳаларини амалга оширишни режалаштирганмиз.\nШу ўринда бир муаммога тўхталиб ўтсам, хабарингиз бор вилоятимиз ҳудуд жихатдан бошқа вилоятлардан кўрра анча кичик, лекин аҳолимиз сони кўп. Шунинг учун туманимиз тадбиркорлари ер олиш муаммосига жуда кўп дуч келмоқда.\nМуҳтарам Президентимизнинг топшириқларига асосан ўтган йилдан бошлаб вилоятдаги бўш ер майдонлари “Е-Ижро” аукцион дастури орқали сотилиши йўлга қўйилди.\nЎтказилган хатловлар натижасида 261 та бўш турган ёки самарасиз фойдаланилаётган объектларни аниқладик ва ушбу объектларнинг 126 тасига самарасиз фойдаланилаётгани сабабли таъсирчан солиқ механизми қўлланилди.\nШу билан бирга, 71 та бўш турган объектлар фаолиятини тиклаш юзасидан 71 та объект мулкдорлари томонидан истиқболли лойиҳалар ишлаб чиқилиб бунинг натижасида\n1 млрд. 250,0 млн.сўм миқдорида инвестициялар жалб қилиниши келишиб олинди.\nТуманда мавжуд 1750 гектар бўз ва яйловларнинг деҳқончилик қилиш имкони бор қисмига сув таъминотини яхшилаш ҳисобига чорвачиликни ривожлантириш мумкинлиги аниқланди.\nМасалан, айрим ҳудудларда қуйидаги йўналишлар бўйича қишлоқ хўжалиги лойиҳаларни амалга ошириш имкони мавжуд:\nАсаларичилик бўйича тумандаги адир ҳуддуларида асаларичилик хўжаликларини ташкил этиш мақсадга мувофиқ.\nБалиқчилик бўйича сизот сув яқин жойлашган ер майдонларида балиқ етиштириш фермер хўжаликларини ташкил этиш.\nШоличилик бўйича туманда сув ресурслари юқори бўлган массивларида шоличилик фермер хўжаликларни ташкил этиш ҳисобига туман аҳолисининг гуручга бўлган эҳтиёжини тўлиқ қамраб олиш мумкин.\nҲомашёни қайта ишлаш ва экспорт салоҳиятини ошириш имкониятлари бўйича 2018 йил давомида 248,0 тонна мева-сабзавот (истъемолга 242,9 минг тонна, экспортга 5,1 минг тонна) етиштирилди.\nБироқ, туманда 2020-2021 йилларда мевани қуритиш ҳамда мева-сабзавотларни қайта ишлаш корхоналарини ташкил этиш зарур.\nБундан ташқари, мева-сабзавотчиликни кўпайтириш бўйича сув таъминоти оғир, адирли ер майдонларда томчилатиб суғоришни жорий қилиб, гидропоникали иссиқхоналар ҳамда боғ ва токзорлар барпо этиш режалаштирилган.\nТумандаги сабзавотчилик фермер хўжаликларининг ер майдонларининг 50 фоизига иссиқхоналар ташкил этишни керак. Натижада очиқ майдонларга нисбатан икки баробар кўп ҳосил олинади.\nШулар қаторида, туманда жами парандалар сони\n780,2 минг бошни ташкил этади. Шундан аҳоли ҳонадонларида\n765,3 минг ва фермер хўжаликларда 14,9 минг яъни 2,0 фоизи фермер хўжаликларда парвариш қилинмоқда.\nАҳолини парранда маҳсулотларига бўлган эҳтиёжини қоплаш мақсадида адир ҳудудларида қўшимча парандачилик хўжаликларини ташкил этиш зарурлиги аниқланди.\nЭндиликда тадбиркорларга мутасадди тижорат банклари томонидан 3 йил муддатгача 6 ой имтиёзли давр билан Марказий банкнинг амалдаги қайта молиялаштириш ставкасида (16 фоиз) кредит маблағлари ажратилади. Бунда энг кам иш хақининг 150 баробаригача бўлган миқдорда гаров таъминотисиз, яни сектор раҳбарининг хулосасига асосан кредит олиш мумкинлиги белгиланди.\nБуганги шарт-шароитлар ва яратилган имтизлардан унумли фойдаланиш шу билан бирга жонажон Ватанимиз иқтисодиётининг тарақий этишига ўз хиссангизни қўшинг!\nКиритилган вақти: 22/11/2019 16:35\tКўрилганлиги: 1177


Тошкентда қизларни хорижга сотишда гумонланган фуқаро...\n13.11.2018 16:48 1 403\nТошкент шаҳар ИИББга «Гули» исмли аёл фоҳишалик мақсадида қизларни хорижга жўнатиш билан шуғулланаётгани ҳақида маълумот келиб тушган. ИИББ Терроризм ва экстремизм билан курашиш бошқармаси ва Бектемир тумани ИИБ ходимларининг тезкор тадбирлари натижасида 7 ноябрь куни соат таҳминан 5:00 да халқаро аэропорт ҳудудида одам савдоси билан боғлиқ жиноятни содир этишда гумонланаётган аёл, 26 ёшли Гулчирой С. қўлга олинди. Бу ҳақда Тошкент шаҳар ички ишлар бош бошқармаси матбуот хизмати хабар берди.\nУшбу далилларга асосан Жиноят кодексининг 135-моддаси 2-қисми (Одам савдоси) бўйича жиноий иш қўзғатилган. Қўлга олинган шахснинг бошқа жиноятларга алоқадорлигини аниқлаш борасида тергов ишлари олиб борилмоқда. Бундан ташқари, гумондорни қонунга ҳилоф ишни амалга оширишга мажбур қилган сабаблар ўрганилмоқда.\nҲуқуқ 28/11, 09:20


Ўзбекистон президенти Шавкат Мирзиёев яна Туркманистонга сафар қилади - Фарғона.Ру ахборот агентлиги\nЎзбекистон президенти Шавкат Мирзиёев яна Туркманистонга сафар қилади\n19.05.2017 19:47 msk\nЎзбекистон президенти Шавкат Мирзиёев Туркманистон президенти Гурбангули Бердимуҳамедовнинг таклифига биноан 2017-йилнинг 19-20-май кунлари амалий ташриф билан Туркманистонда бўлади, дея маълум қилади Ўзбекистон президентининг матбуот хизмати\nШавкат Мирзиёев ва Гурбангули Бердимуҳамедов\nБу сафар учрашув ва музокаралар Туркманбоши шаҳрида ўтади. Томонлар икки томонлама муносабатларнинг сиёсий, савдо-иқтисодий, инвестициявий, транспорт-коммуникация, маданий-гуманитар ва бошқа соҳалардаги долзарб масалаларни муҳокама қилинади минтақавий ва халқаро муаммолар юзасидан фикр алмашилади.\nМирзиёев, шунингдек, Орол фожиасидан энг кўп зарар кўрган худудларидан келган бир гурух болалар дам олаётган "Аваза" миллий сайёхлик зонасига хам ташриф буюради.\nДавлат раҳбарларининг музокаралари якунида турли соҳалардаги ҳамкорликни янада ривожлантиришга қаратилган ҳукуматлараро, идоралараро ва бошқа қатор ҳужжатлар имзоланиши режалаштирилган. Ташриф доирасида икки мамлакат ишбилармон доиралари ўртасида ўзаро манфаатли тижорат шартнома ва битимлар имзоланиши кутилмоқда.\nЭслатиб ўтамиз, Шавкат Мирзиёев президент лавозимини эгаллаганидан сўнг ўзининг биринчи хорижий сафарини 2017 йил 6-7 мартида Туркманистонга ташрифи билан бошлаганди. Ўшанда ҳам қатор икки томонлама ҳужжатлар, жумладан, Туркманистон ва Ўзбекистон ўртасида стратегик ҳамкорлик тўғрисидаги шартнома, 2018-2020 йилларга Иқтисодий ҳамкорлик тўғрисидаги шартнома имзоланган эди.


Кадрлар бошқармаси Бош сахифа\nРаҳбар: Аҳмаджонов Асилбек Қосимович\nТелефонлар: +998 (71) 241-54-54\nҚабул кунлари: чоршанба 15:00-18:00\n1.1 Ўзбекистон Республикаси соғлиқни сақлаш Вазирлигининг кадрлар билан ишлаш Бошқармаси (кейинчалик матнда Бошқарма), Ўзбекистон Республикаси Президентининг 2009 йил 2 июндаги ПҚ-1119 сонли Қарори ижросини таъминлаш учун, Ўзбекистон Республикаси Соғлиқни сақлаш вазирлигининг 2009 йил 3 июндаги № 44 сонли “Ўзбекистон Республикаси Соғлиқни сақлаш вазирлиги тузилмаларига ўзгартиришлар киритиш тўғрисида”ги Буйруғига мувофиқ ташкил этилди ва у ССВнинг мустақил тузилмавий бўлинмаси ҳисобланади.\n1.2 Бошқарма ўз фаолиятини давомида Ўзбекистон Республикаси Қонунлари, Ўзбекистон Республикаси Президентининг Фармон ва Бўйруқлари, Ўзбекистон Республикаси Вазирлар Маҳкамасининг Фармонлари ва Ўзбекистон Республикаси соғлиқни сақлаш Вазирлигининг Бўйруқлари, Кўрсатмалари, шунингдек ушбу Низом билан амалга оширади.\n1.3 Бошқарма ўз фаолиятини Вазирликнинг бошқа тузилмавий бўлимлари, давлат ва ўз-ўзини бошқариш идоралари, жамоатчилик бирлашмалари ва ташкилотлар билан ҳамкорликда олиб боради.\n1.4 Соғлиқни сақлаш тизимидаги кадрлар таркиби ва кадрлар заҳираси билан ишлаш Ўзбекистон Республикаси Вазирлар Маҳкамаси раҳбарлиги остида олиб борилади ва Бошқарма орқали амалга татбиқ этилади.\n1.5. Раҳбар бошқарма фаолиятини олиб боради. Бошқарма бошқаруви таркибига уч нафар асосий мутахассис киради. Бошқарманинг барча ишчилари, мавжуд қонунчиликка мувофиқ Ўзбекистон Республикаси Соғлиқни сақлаш вазири томонидан ишга қабул қилинади ва ишдан озод этилади.\n1.6 Бошқарма ўз номи туширилган муҳрга эга.\n2. Бошқарманинг асосий вазифалари:\n2.1 фуқарорларнинг соғлиқни сақлаш ва тиббий ёрдам олиш бўйича конституцион ҳуқуқларини амалга ошириш учун зарурий шароитлар яратиш мақсадида давлат сиёсатини юритишда фаол иштирок этиш;\n2.2 соғлиқни сақлаш соҳасида кадрлар сиёсатини амалга ошириш;\n2.3 вазирлик тасарруфида бўлган идоралар, муассасалар раҳбарларининг кадр ходимлари таркибини таҳлил қилиш;\n2.4 вазирлик тасарруфидаги идоралар ва муассасаларнинг раҳбарлик лавозимлари учун кадрлар заҳирасини тайёрлашда иштирок этиш;\n2.5 Вазирликда фаолият кўрсатаётган ходимлар, шунингдек соғлиқни сақлаш соҳасида хизмат кўрсатаётган раҳбарларни ўз лавозимларига лаёқатлилигини назорат қилиш мақсадида аттестация ўтказиш.\n3.Бошқарув ўзига юклатилган вазифаларга мувофиқ қўйидагиларни бажаради:\n3.1 ўз ваколати доирасида Вазирликнинг қўйидаги қўлланмаларини ишлаб чиқиш ва тақдим этишда иштирок этади:\nсоғлиқни сақлаш масалалари, тиббий ва фармацевтика мутахасссиалиги бўйича ўрта, олий ва диплом олгандан кейинги маълумотларни такомиллаштириш бўйича таклифлар;\nдавлат қамровидаги тиббиёт бўйича маълумот берувчи олийгоҳларни қўшиб, кадрлар салоҳиятини бошқариш бўйича ягона ахборот тизимини ва раҳбар ходимларнинг далиллар асосини тузиш бўйича меъёрий ҳужжатлар, тадбирлар концепциялар;\nсоғлиқни сақлаш соҳасида ўрнатилган тартибда, қонуний ва бошқа расмий ҳужжатлар лойиҳалар.\n3.2 ўрнатилган тартибда қўйидагиларни ишлаб чиқариш ва тақдим этишда иштирок этади:\nКадрлар-ходимлар таъминоти меъёрлари;\nСоғлиқни сақлаш тизимида тиббиёт ва фармацевтика соҳасида мутахассисларни лавозимлар бўйича тақсимлаш;\nЎзбекистон Республикаси соғлиқни сақлаш соҳасида фаолият юритаётган раҳбар, тиббиёт ва фармацевтика соҳасида фаолият олиб бораётган ходимларни касбий маҳоратларини ошириш, уларни қайта тайёрлаш ва уларга малака тоифаларни бериш ;\n3.3 амалга оширади:\nЎзбекистон Республикаси соғлиқни сақлаш соҳасида хизмат қилаётган раҳбар кадрларни тайёрлаш, уларнинг малакасини ошириш бўйича ҳисобот ва режаларни;\nСоғлиқни сақлаш бўйича мутахассислар бандлиги ва соҳада фаолият юритаётган ходимлар мониторингини;\nЎзбекистон Республикаси соғлиқни сақлаш соҳасида раҳбар кадрлар, тиббиёт ва фармацевтика соҳасидаги мутахасссилар тайёрлаш ва уларга малакали тоифалар бериш учун қўйилган талабларлар устидан назорат қилишни;\nСоғлиқни сақлаш соҳасида бошқарувчи кадрлар учун давлат стандартларнинг янги авлод лойиҳаларини, уларни таълим олишлари учун кундалик ўқув режалар дастурларни, ва шу тизимда фаолият олиб бораётган раҳбарлар ва мутахассисларга қайта тайёрлов даражаси ва лавозим бўйича қўлланма стандартларини ишлаб чиқишни;\nСоғлиқни сақлаш идоралари ва тиббиёт бўйича таълим муассасаларида соҳада фаолият юритадиган кадрларни, мутахассис ва раҳбар кадрларни танлаб олишни назорат қилишни;\nЎзбекистон Республикаси срғлиқни сақлаш ходимларининг марказий касабауюшма қўмитаси, шифокорлар Ассоциацияси ва Бошқарма ваколатига кирувчи бпшқа жамоат ташкилотлари билан бирга ҳамкорликни ;\nМДҲ ва бошқа хорижий давлатларнинг соҳага мувофиқ тузилмалари билан Бошқарма тасарруфидаги масалалар бўйича ҳамкорликни;\nВазирликнинг Марказий аппратидаги ходимларни ва ишчиларни ўрнатилган тартибда ишга олиш ёки ишдан озод қилиш, ходимларни лавозимлар бўйича тақсимлаш, хулоса ва меҳнат шартномасини ўзгартириш ёки бекор қилиш бўйича ҳужжатлар тайёрланишини;\nВазирликнинг Марказий аппаратида мавжуд лавозимлар ва уларнинг тақсимоти учун кадрлар заҳирасини таҳлил қилишни ва такомиллаштириш учун таклифлар киритишни;\nВазирлик тасарруфидаги Марказий аппарат, ҳудудий идоралар, ташкилотларда ўз вазифаларини аъло даражада бажараётган ходимларга моддий ва бошқа турдаги Ўзбекистон Республикаси давлат мукофотлари, Вазирликнинг фахрий ёрлиқлари, “Ўзбекистон Республикаси соғлиқни сақлаш аълочиси” кўкрак нишони унвонларини ўрнатилган тартибда тақдим этишни;\nБошқарма ваколатига таалуқли саволлар бўйича идора ва муассасаларнинг фаолиятини ташкиллаштиришда маҳаллий ва халқаро илғор таржибаларни ўрганиш, соғлиқни сақлаш тизимидаги идора ва муассасаларнинг ишларида уларни татбиқ этишга кўмаклашишни;\nБошқарув ваколатига кирувчи саволлар бўйича, фуқароларнинг, идора ва муассасаларнинг мурожаатларини кўриб чиқиш;\n3.4 ҳамкорликда амалга оширади:\nСоғлиқни сақлаш тизимини кадрлар билан таъминлаш дастурининг амалга оширишга, шунингдек соғлиқни сақлаш, тиббиёт ва фармацевтика соҳасида фаолият олиб бораётган кадрларни қайта тайёрлаш ва малакасини ошириш манфаатдор бўлган идоралар, ташкилотлар ва муассасалар билан бирга;\nўрнатилган тартибда аҳолининг бандлигига кўмаклашиш идоралари билан ҳамкорликда соҳада ишчиларнинг бандлигига кўмаклашиш дастурларини ишлаб чиқиш ва тасдиқлашда;\nўрнатилган тартибда соғлиқни сақлаш электрон ривожлантириш Республика маркази «UzMedInfo» билан ҳамкорликда соғлиқни сақлаш тизимидаги кадрлар заҳираси ҳамда тизимини таҳлил ва мониторинг қилиш бўйича замонавий технологияларни жорий қилишда;\nходимлар меҳнати ва уларни ижтимоий ҳимоя қилишни мувофиқлаштиришда профессионал қўмиталар ва ишчилар бирлашмалари билан музокараларда.\n4. Бошқарма қўйидаги ҳуқуқларга эга:\n4.1 Вазирлик тассаруфидаги таълим муассасаларини, соғлиқни сақлаш бошқарув ҳудудий идорларини, соғлиқни сақлаш тизимини кадрлар билан таъминлаш масалалари бўйича давлат санитар-эпидемологик хизматлари фаолиятини мувофиқлаштириш;\n4.лицензиялаш ва тиббиёт, шунингдек фармацевтика ходимлари, ихтисослаштирилган комиссия Республика марказининг аттестацион фаолиятини олиб бориш;\n4.3 Бошқарма ваколатига кирувчи масалаларда Республика соғлиқни сақлаш электрон ривожлантириш маркази “UzMedInfo” фаолиятини бошқариш;\n4 Вазирлик тасарруфида идорларни, муассасалар, тармоқ бўлимлари ва тузилмалар барпо этиш, қайта тиклаш ва тугатиш бўйича ишланмалар ишлаб чиқиш;\n4.5 Вазирликка ўрнатилган тартибда ўз ваколати доирасида меъёрий-ҳуқуқий ва бошқа турдаги ҳужжатлар, шунингдек Вазирликда ва умуман соҳада хизмат қилаётган раҳбар ходимлар билан бирга соҳада фаолият кўрсатиш тартиби бўйича кўрсатмаларни нашр этиш;\n4.6 ижро идорлари, ўз-ўзини бошқариш ҳудудий идорлар, соғлиқни сақлаш бўйича фаолият юритаётган давлат ва хусусий ташкилотлар, шунингдек бошқа юридик ва жисмоний шахслардан Бошқарма вазифа ва ишларини амалга ошириш учун зарурий маълумотлар олиш;\n4.7 Бошқарма ваколатига кирувчи масалалар бўйича мажлислар, семинарлар, конференциялар ўтказишни ташкиллаштириш;\n4.8 Бошқарма ўз ваколатига кирувчи вазифалар доирасида Вазирликка илмий муассасаларни, олимлар ва мутахассисларни жалб қилиш учун таклифларни ташкиллаштириш;\n4.9 Вазирликнинг нашрий фаолиятларида, жумладан Вазирликнинг Давлат интернет-портали доирасидаги нашриёт ишларида иштирок этиб, ушбу Низом вазифа ва ишларига боғлиқ ахброрий ва маърифий тадбирларда иштирок этиш.\n4.10 Вазирлик тасарруфидаги идорлар, муассасалар ва бўлимлар, уларнинг раҳбарларини Бошқарма ваколатига кирувчи масалаларга оид режа ва режага киргизилмаган фаолиятини текшириш; текширув натижаси бўйича ҳисобот тайёрлаш ва Вазирликка тақдим этиш; Бошқарув ваклолатига кирувчи масалалар бўйича Вазирлик тасарруфидаги идоралар, ташкилот ва бўлимларда юзага келган камчиликдлар бўйича Вазирга маъруза қилиш.\n5.Бошқарма қўйидаги мажбуриятларга эга:\n5.1 Ўз фаолияти давомида Ўзбекистон Республикаси қонунларига риоя этиш;\n5.2 Бошқармага юклатилган вазифаларни самарали бажариш;\n5.3 ўз ваколати доирасида қарор қабул қилиш.\n6. Бошқарманинг барча ходимлари қўидаги ҳолатларда жавобгарликка тортилади:\n6.1 Ўзбекистон Республикасининг муайян меҳнат қонунчилиги доирасида ўз меҳнат вазифалари доирасидан чиққанлиги ёки ўз вазифаларини бажармаганликлари учун;\n6.2 Ўзбекистон Республикасининг муайян маъмурий, жиноий ва фуқаролик қонунчилиги доирасида ўз фаолиятларини амалга ошириш жараёнида ҳуқуқни бузганликлари учун.\n6.3 Ўзбекистон Республикасининг муайян меҳнат ва фуқаролик қонунчилиги доирасида моддий зарар етказганлиги учун.


Rost24 - СССРни титратган тарихий нутқ – Одил Ёқубов\n20 октябрь – Одил Ёқубов таваллуд топган кун\nЎзбекистон ёзувчилар уюшмаси Правленияси Раиси, СССР ёзувчилар уюшмаси Правлениясининг котиби, СССР ёзувчилар уюшмасидан сайланган СССР Халқ депутати ОДИЛ ЁҚУБОВ нутқи:\nМен мамлакатимиздаги барча деҳқонларга, айниқса, рус деҳқонларига қийин эканлигини биламан ва ҳукуматимиз ана шу аҳволни ўнглаб олиш учун катта тадбирлар кўраётганидан хурсандман. Аммо, ҳар қалай, пахта, ўртоқлар, бу бошқа оламдир. Келинг Америка жанубидаги оқтанли бағритош фермерларни эслайлик. Улар пахта далаларида ишлашни хоҳламай, ўз хотинлари ва болаларини ана шу инсон боласи чидаб бўлмайдиган меҳнатдан ҳоли этиб, Африкадан неча юз минглаб негрларни кишанбанд этиб олиб келган эдилар. Аммо, адолат юзасидан шуни ҳам эслашимиз керакки, ўша пахта далаларида ишлашни хоҳламаган ва ўз болаларини бу оғир меҳнатдан халос этган ўша қаҳри қаттиқ фермерлар қуллардан соғлом, ишга яроқли насл олиш мақсадида уларни обдон тўйдиришган. Шундай қилиб, бўйи икки метрли қора танли полвонлар туғилдики, уларнинг авлодлари ҳозир Америка спортининг ва Америка санъатининг гултожидир.\nХўш, бизнинг қишлоқдаги болаларимизчи? Спорт ҳақида, маънавий равнақ ҳақида гапириб ўтиришга ҳам ҳожат йўқ. Оч-наҳор яшашаётгани (жон бошига 20 килограмм гўшт тўғри келади), оғир меҳнат қилишаётгани натижасида уларни армияга ҳам олишмаяпти. Агар олишса ҳам фақат қурилиш батальонларида хизмат қилишяпти. Деҳқонларимиз бошига тушган кулфат ҳақида мухтасар гапирганимдан кейин мен, муҳтарам Николай Иванович, сизга мурожаат қилмоқчиман: давлат режа қўмитасидагиларнинг мамлакатга пахта керак, у стратегик хом ашёдир ва валюта тушумларида салмоқли ўрин тутяпти, деган гаплари тўғрими? Агар тўғри бўлса, нега энди биздан пахта жаҳонда энг арзон нархда сотиб олинмоқда.\nЎртоқлар, кеча сиз фикримни, тўғрироғи академик Аганбегян айтган фикрни охиригача эшитмадингиз. Энди шу гапни қайтармоқчиман. Академик Аганбегян Орол муаммосига бағишланиб, ўтган йили КПСС Марказий Комитетида бўлган кенгашда Ўзбекистон табиати, ер-суви ва ниҳоят халқи дучор бўлган бедорликнинг ҳақиқий сабабларини ҳеч ким билмайди, деган эди. Мамлакат давлат режа қўмитаси ҳам, Давлат агросаноат қўмитаси ҳам, деб уқтирди у, республика олдига ҳали у, ҳали бу вазифани қўйишар экан, бамисоли туман ичида пайпаслаб юришибди. Шунинг учун, деб уқтирди академик, катта иқтисодчи олимлар, экологлар, шифокорлар, қишлоқ хўжалик мутахассисларидан иборат нуфузли фавқулодда иқтисодий комиссия тузиш зарур, мазкур комиссия аҳволни пухта ўрганиб, Ўзбекистонда нималар бўлаётгани ҳақида ҳукуматга тўла ва аниқ-равшан хулосалар тақдим этиш керак.\n(нутқнинг давоми) Ҳурматли ўртоқлар! Съездда сўзга чиққан деярли бирча нотиқлар миллий низолар, миллатлар ўртасида тўқнашувлар ҳақида қалблари ташвишу аламга тўлиб гапирдилар. Бундайин кулфатни келтириб чиқараётган сабаблар кўп, бироқ битта сабаб, айниқса, аксарият нутқларда такрор-такрор айтилдики, бу – иқтисодий тенгсизлик муаммосидир. Гўё шундай ҳол юз берганки, ҳар бир жумҳурият мамлакатнинг бу умумий бебарака қозонига бошқаларга қараганда кўпроқ масаллиғ солаётиру, бироқ унинг «нонини» бошқалар «туя» қилиб кетаётир.\nҲурматли ўртоқ Борис Николаевич Ельцин бир сафар ҳатто шундай гапни айтишни ўзига эп кўрди: у бошқараётган жумҳурият 70 йиллик Совет ҳокимияти даврида мамлакатдаги бошқа барча жумҳуриятлар халқларини фақат едириб-ичиргангина эмас, боқиб келгани учун гўё ўзи ғариб аҳволга тушиб қолган эмиш. Тобора авжга минаётган бу тортишувларнинг сабаби менимча шундаки, бир маҳаллар «бутун дунё пролетарлари доҳийси» ғайриқонуний қарор чиқарган эдики, бу қарор ҳар бир халқнинг Умумиттифоқ хазинасига қўшаётган ҳиссасини қатъий суръатда сир тутиб келишга имкон яратди. М.С.Горбачев ўзининг якунловчи нутқида бизнинг машҳур юртдошимиз Хўжа Насриддини эслатиб ўтди. Мен Хўжа Насриддин ҳақида гапирмоқчиман. Бизда қадимда «халфана» деган бир одат бўлган. Бу удумга кўра бир неча ялангоёқ, камбағал бир жойга тўпланиб ош дамлаган. Бири гўшт сотиб олган, бошқа бири думба, учинчиси – гуруч, чўнтагида сариқ чақаси ҳам бўлмаган мулламирқуруқ, гадоси эса бир бош саримсоқ олиб келган.\nБиз шуни унутмаслигимиз керакки, жаҳондаги ҳар бир илғор халқ ўз ҳаётини ва келажак учун белгиланган мақсад-режаларини тузганда чуқур илмий ҳисоб-китобларга асосланади. Фақат бизнинг ҳисоб-китоб (статистика) ҳамон Сталин давридаги маъмурий-бюрократик аппаратнинг буйруқларига бўйсунган ҳолда факт ва рақамларни, бу деган сўз, ҳар бир халқнинг умумдавлат хазинасига қўшаётган ҳиссасини бузиб кўрсатади. Оқибатда ССЖИга кираётган бирор-бир жумҳурият халқи умумдавлат бойлигига қўшаётган ўз ҳиссасини ҳануз билмай келаётир.\nЭнди яна бир фикр. Бу фикр ҳам одамларни ҳаяжонга солаётган энг катта ташвиш – жиноятчиликнинг ортиб бораётгани билан боғлиқдир. Бу – ҳақиқий кулфатга айланди! Одамлар беҳаловат. Мамлакатда қазиб олинаётган темирнинг ярми темир эшиклар ясашга сарф этилмоқда: бироқ бундан наф йўқ: менинг бир ветеран дўстим уйига ўн пудлик сейф қурдирди, лекин бундан ҳам фойда чиқмади – унинг топган-тутганини сейф-пейфи билан кўтариб кетишди.\nМайли, кетгани худо йўлига-ю, бироқ арзимаган нарса учун гуноҳсиз, ҳимоясиз одамларга нисбатан шафқатсизлик қилиняпти. Шу боисдан, менинг назаримда, ўртоқ Крючков чет эл айғоқчиларини тутиб топиш ҳаракатида юрган ўз қўшинларининг бир қисмини жиноятчилар билан курашга сафарбар этиб, тўғри иш қилди. Фақат истар эдимки, ўртоқ Крючков бу шпионларни «халқлар отаси» давридагидек, ҳар хил ижодий уюшмалар ва илмий институтлардан қидириб юрмасин, чунки бунга эҳтиёж ҳам йўқ: ҳаёт шуни кўрсатаётирки, биз яқин орада ўз уюшмаларимизда бир-биримизнинг гўштимизни еб битирсак керак.\nБироқ менинг ўйлашимча, ўртоқ Крючковнинг бу ташаббуси ҳали етарли емас. Ўйлаб кўриш лозим: балки баъзи ҳарбий қисмлардан ҳам фойдаланиш керакдир. Бу шунчаки мулоҳаза учун ўртага ташланган бир фикр. Чунки жиноятчиликнинг авж олиш оқибатлари жамиятни жуда ёмон аҳволга солиши мумкин. Тез орада бирор бир чора кўрмоқ лозим. Хуллас, биз шуни унутмаслигимиз керакки, бу муаммо халқни озиқ-овқат муаммосидан кўра кам безовта қилаётгани йўқ, халқ ушбу анжумандан муҳим қарорлар қабул қилишни муштоқ бўлиб кутаётир.\nТег: Одил Ёқубов СССР нутқ ёзувчилар видео\nNishonga o'rilgan fikrlar boʻlibdi. Zur maqola ekan. Dolzarbligi jihatdan juda yaxshi bu fikrlarni Dadohon Hasanov ham aytib Oʻtgandi mana hozir Maqolasini o'qib turibman.\nXudoga shukur, bari ortda qoldi\nАйб яна халқда: “Газ ва кўмир етарли бўлишига қарамай аёллар таппидан воз кечмаяпти”\nЖаҳон банки Ўзбекистон ҳақида: Муваффақиятга эришиш учун халққа ҳисоб берувчи ҳукумат керак\nБухородаги фестивалга хорижликлар 22 кг кумуш ва 10 кг олтин маҳсулотлари олиб келишди


ЎзА - Йиғилиш муҳимми ёки текширув? Самарқанд вилояти она ва бола скрининг марказида бир кун\nЙиғилиш муҳимми ёки текширув? Самарқанд вилояти она ва бола скрининг марказида бир кун\n12.01.2018 09:32 Чоп этиш версияси\nМамлакатимиз тиббиёт тизимида амалга оширилаётган изчил ислоҳотлар, аввало, халқимизга юқори сифатли, замонавий тиббий хизмат кўрсатиш мақсадига қаратилган. Давлатимиз раҳбарининг 2017 йил давомида соғлиқни сақлаш соҳаси вакиллари билан ўтказилган барча учрашувларида ушбу масала муҳокама этилди.\nШу мақсад йўлида бир қатор фармон ва қарорлар қабул қилиниб, ҳаётга изчил татбиқ этилмоқда. Айниқса, оналик ва болаликни муҳофаза қилиш, оилаларда соғлом фарзандлар дунёга келишига эришиш учун тегишли дастурлар асосида иш олиб борилаётир. Тиббиёт муассасалари, жумладан, жойлардаги перинатал ва скрининг марказлари моддий-техник базасини мустаҳкамлаш, уларни замонавий тиббий жиҳозлар билан таъминлаш бўйича зарур чора-тадбирлар кўрилмоқда. Президентимизнинг 2017 йил 25 декабрдаги “2018-2022 йиллар даврида болаларда туғма ва ирсий касалликларни барвақт аниқлаш Давлат дастури тўғрисида”ги қарорида ҳам бу борадаги муҳим вазифалар белгилаб берилди.\nСамарқанд вилояти она ва бола скрининг марказида ҳам кейинги йилларда энг сўнгги русумдаги тиббий ускуналар ўрнатилиб, ҳомиладор аёлларни скрининг текширувидан ўтказиш учун кенг имкониятлар яратилди. Хўш, бугун бу имкониятлардан қанчалик оқилона фойдаланилмоқда, марказ томонидан аҳолига юқори сифатли тиббий хизмат кўрсатиляптими?\nШу каби саволларимизга жавоб топиш учун 11 январь куни марказда бўлдик.\nСоат 10.30 ларда бинога кириб борганимизда марказ ходимлари директор ҳузурида мажлисда эканини айтишди. Зал эса тиббий кўрик учун келган аёллар билан гавжум эди.\n– Кеча селектор йиғилиш бўлганди, мажлисда айтилган гапларни ходимларга етказаётган эдим, – деб вазиятга изоҳ берди марказ директори Г.Эшқобилова.\nИш вақтида, шунча одам навбат кутиб турганда, йиғилиш муҳимми ёки кўрик, деган саволимиз эса жавобсиз қолди.\nМарказ директорининг айтишича, текширувдан ўтиш учун келаётган ҳар бир аёл электрон рўйхатга олиш тизими орқали навбатга ёзилиб, белгиланган вақтда кўрикка киради. 2016 йилдан буён фойдаланилаётган бу тизим эндиликда онлайн режимига ўтказилиб, туманлардан келаётган ҳомиладор аёлларнинг ўша ерда навбатга ёзилиши, белгиланган вақтда марказга келиши режалаштирилаётган экан. Бу яхши, албатта.\nАфсуски, марказда навбат кутаётган аёллар билан суҳбатлашганимизда, амалда бу тизим ишламаётганига гувоҳ бўлдик.\n– Соат ўнларда келган эдим, – дейди пайариқлик З.Болиева. – Эшик олдидаги ходим қўлимдаги тумандан берилган йўлланмани кўриб, қайси хонага киришим кераклигини айтди. Лекин навбат ҳақида ҳеч қандай қоғоз берилгани йўқ. Қарийб бир соатдан буён навбатимни кутиб турибман.\nУльтратовуш текшируви учун навбатда турган ўндан ортиқ хомиладор аёлнинг икки нафаридагина навбатга олинганлиги ҳақидаги қоғоз бор экан (бу ҳам биз одамлардан сўрай бошлаганимиздан сўнг берилгани шундоқ кўриниб турганди). Лекин навбат рақами қайд этилган қоғоздаги ёзувни уни берган ходим тушунмаса, ҳеч бир бемор ўқий олмаслиги аниқ. Чунки инглиз тилида ёзилган экан. (Бундан кўзланган мақсад нима, деган савол беришнинг ўзи ортиқча назаримизда).\nВилоят марказидан 110 чақирим узоқликдаги Нарпай туманидан келган ҳомиладор аёлларнинг ҳам қўлига навбати ёзилган рақам берилмаган. Улар ҳам шу ерда ўтирган кишилардан сўраб навбатини кутиб турибди.\nКўрикка келганларни қайд этаётган ходим юритаётган дафтардаги ёзувлар ҳам номигагина тўлдирилаётганини англаш қийин эмас.\nСавол туғилади – аҳолига қулайлик яратиш, уларнинг ва шифокорларнинг вақтини тежаш мақсадида жорий этилган электрон рўйхатга олиш тизимининг афзаллиги қани? Нега ундан фойдаланилмаяпти? 2016 йилда жорий этилган тизим марказда шу аҳволда ишлаётган бўлса, онлайн тизимдан умид қилса бўладими?\nУмуман, бугун давлатимиз томонидан она ва бола саломатлигини асрашда муҳим омил бўлган скрининг марказлари фаолиятини замон талаблари даражасида такомиллаштиришга алоҳида эътибор қаратилаётган бир пайтда жойлардаги муассасалар ҳам ана шу талабга муносиб иш олиб бориши керак эмасми?


15 апрел 2021, Тошкент вақти: 23:22\nСУВСИГ - Хорижликларни вақтинчалик сақлаш маркази\nСамаранинг Хорижликларни вақтинча сақлаш марказида (СУВСИГ) қолаётган бир гуруҳ ўзбекистонлик муҳожир ФСБ рухсатисиз уйга кета олмаётганидан арз қилди. Уларнинг айтишича, махсус хизматлар текширувидан ўтган ўзбеклар Қозоғистон чегарасигача ўз ҳисобидан жўнатилмоқда. СУВСИГ раҳбариятининг Озодликка айтишича, марказдаги ўзбекистонликлар Россия махсус кучлари назоратига олинган. Кузатувчилар эса, Россияда ўзбек хафсизлик хизмати фаоллашгани кузатилаётганини гапирмоқда.\n- Мени дўстим билан 10 октябрда Самарада ФСБ ушлади, ишлаётган жойимиздан олиб келди, миграция қоидаларини бузганимиз учун суд қилди. “Қўл қўйинглар – 10 кун ичида ўзинглар чиқиб кетасизлар”, деди. Биз қўл қўйдик, қўлимизга наручник солиб, Тольяттига олиб кетди. Мана бир ой бўлди, олган билетларимизни отменять қилиб, “Сенларга ФСБ рухсат бермаяпти”, дея бизни жўнатмаяпти Ўзбекистонга. Айбимизни ҳам тушунтирмаяпти, биз бирор жиддий жиноят қилмаганмиз, - дейди Дурбек.\nУнинг айтишича, махсус кучлар у билан дўстини Самара кўчаларидан бирида майда-чуйда нарсаларни сотаётганида ҳибсга олган, алдов йўллари билан аллақандай ҳужжатларга қўл қўйдирган. “Биз хавфли жиноятчи бўлсак нима учун бизни турмада эмас, мана бу марказда ушлаб ўтиришибди?!” дея ўринли савол берди муҳожир.\nДурбек ФСБ назоратида қолмоқда\nНаманганлик бу муҳожир йигит СУВСИГдан чиқиб кетаётган ўзбеклар¸ асосан¸ ўз пули ёки қариндошлари жўнатаётган маблағ ҳисобига чиқиб кетишга мажбур бўлмоқда, дейди.\nУ бундан бир неча кун олдин 35 ўзбекистонлик депортация марказидан Қозоғистон чегарасига жўнатилгани, аммо унга ва у билан бир хонада ўтирган бошқа муҳожирларга кетишга рухсат берилмаганини айтади:\n- 3 кун бўлди Самарадан Уралский томон қозоқ чегарасига кетди 35 киши. Начальник “Кетмасаларинг, янги йилдан кейинга қоласанлар! Давлат ҳисобидан ҳали пул берилмайди”, деди. Иложи йўқлигидан, ҳамма бир-бирига қарз бериб, 1 минг рублдан автобусда кетди. Ҳозир яна янги ўзбекистонликларни ушлаб олиб келаяпти. 20 кишича ўзбекистонлик бор. Шу бир ой ичида фақат 70 ларга кирган амакини давлат ҳисобидан жўнатиб юборди самолётда, деди Дурбек.\nМуҳожир йигит ёзда ушланган ўзбекистонлик ишчиларнинг кўпи иссиқ кийимсиз, пулсиз Қозоғистон чегарасига етиб боргани¸ ҳозир уларнинг аҳволи нима кечаётганидан бехабарлигини билдирди.\nСамара Хорижликларни сақлаш маркази\nСамара Хорижликларни сақлаш изоляторининг ўзини таништирмаган навбатчи офицери Озодлик мухбири билан суҳбатда муҳожирларни суд қарори билан депортация қилишга бюджетдан ажратилган пул кесилганини тасдиқлади:\n- Дурбек бизга суд қарори билан жўнатилган, аммо унга ФСБнинг аллақандай эътирозлари бор. Қанақа эътирозлар – билмайман! Биз уни ўз ихтиёримиз билан ушлаб ўтирганимиз йўқ - ваколатимиз йўқ жўнатишга. Махсус хизматлар жўнатишга рухсат берсагина юборишимиз мумкин. Раҳбариятимиз ҳар куни муҳожирлар билан учрашиб турибди, саволларига имкон қадар жавоб бераяпти. Ҳар бир жўнатилаётган одамнинг вазияти алоҳида ўрганиб чиқилади, кейин чиқиб кетишга монеълик бўлмаса – автобус ёки самолёт билан жўнатилади. Тезроқ кетишни истаганлар ўз маблағлари ҳисобига кетиш ҳуқуқига эга, чунки кўпинча приставларда пул бўлмаяпти одам жўнатишга, деди СУВСИГ навбатчиси.\nАйни пайтда, Озодлик охирги пайтларда Россияда марказий осиёлик, хусусан ўзбек муҳожирлари устидан махсус хизматлар назорати кучайтирилгани тўғрисида хабарлар кўпайганини қайд этмоқда.\n“Ёрдам” Инсон ҳуқуқлари ҳимояси ташкилоти президенти Баҳром Ҳамроев охирги бир неча ойда Россия ҳудудида Ўзбекистон махфий хизматлари фаолияти кучайтирилгани тўғрисида бир қанча фактлар йиғилганини Озодлик билан суҳбатда маълум қилди. “Ўзбеклар Россияда тотал назорат остига олинаяпти!” дейди ҳуқуқ фаоли:\n- Ўзбекларга, айниқса Қирғизистон ўзбекларига эътибор қаттиқ бўлгандек қўринаяпти. Масалан, Россия Олий судининг Сарвар ва Бахтиёр Жалоловларни Ўзбекистонга бермаслик тўғрисидаги қарорига қарамасдан,бугун оддий мировой судя уларни депортация қилиш кераклигини билдирди. Оддий қурилишда Петербургда ишлаётган қашқадарёлик болаларни фсбчилар Ўзбекистон махфий хизматлари билан бирга келиб, ҳибс қилиб, номаълум тарафга олиб кетган. Ҳавасбек Алижоновни ўтган ҳафтада ўғирлашга уриниш яна бир мисол... Москванинг ўзида шу кунларда 11 киши МХХ томонидан ўғирлаб кетилганини биз яқинда билдик. Бу ерда “қора рўйхат” тузилди. ФСБ Ўзбекистон махфий хизматлари ёрдамида қонунларни топтаб бўлса ҳам, одамларни рамкага олиб кирмоқчи. Ҳозир Ўзбекистон Миллий хавфсизлик хизмати ходимлари бемалол ҳаракат қилаяпти, ўзбекларни савол-жавоб қилаяпти, хоҳлаганини олиб кетишлар бўлаяпти. Бу икки ташкилот “жиҳодчилар” тугамаслигидан манфаатдор! “Ислом терроризми”, “Исломга қарши кураш” бу иккала давлатни боғлаб турибди, деди Баҳром Ҳамроев.\nБ.Ҳамроев: Ўзбеклар Россияда тотал назоратга олинмоқда!\nРоссия Ички ишлар вазири Владимир Колокольцев "2017-Нолегал" операциясининг амалга оширилиши натижасида салкам 20 минг муҳожир Россия ҳудудидан чиқариб юборилгани, Россия ҳудудида бўлиши мақсадга мувофиқ бўлмаган салкам 4 минг марказий осиёлик давлат чегарасидан кириши тақиқланганини маълум қилди.\nБундан ташқари, рус полицияси ва махсус кучлари 2017 йил апрел-май ойлари давомида қурилиш майдонлари, бозорлар ва корхона ҳудудларида ўтказилган текширувлар оқибатида 10 та террорчилик гуруҳлари аниқлангани тўғрисида баёнот берилди.\nРоссиянинг ҳар бир минтақасида мавжуд Хорижликларни сақлаш марказларида қолаётган ўзбекистонликлар эса, ойлаб ушлаб турилаëтгани ҳақида Озодликка бундан олдин ҳам кўп шикоят келган.\nЯқинда Россия Омбудсмени Татьяна Москалькова чет элликларни сақлаш марказлари (СУВСИГ) учун маблағ ажратишни сўраб, ҳукуматга мурожаат қилган эди. Омбудсменга кўра, маблағ камлиги боис, меҳнат муҳожирларини депортация қилиш жараёни узоққа чўзилмоқда.\nРоссия депортация муассаларида сақланаëтган хорижликлар орасида норозилик чиқишлари, изолятордан қочиш, ҳатто ўз жонига қасд қилиш ҳоллари ҳам кузатилади.


Набижон БОҚИЙ: ОҒАМ БИЛАН СУҲБАТ (“Ўтганлар ёди” туркумидан) | ДУНЁ ЎЗБЕКЛАРИ | Mobile Version\nНабижон БОҚИЙ: ОҒАМ БИЛАН СУҲБАТ (“Ўтганлар ёди” туркумидан)\n06/05/2016 Ismat Khushev Адабиёт\nОҒАМ БИЛАН СУҲБАТ\nМатназар оғанинг Тошкентдаги маъракаси арафасида (2010 й.) “Ҳуррият”да чоп этилмаган мўъжазгина хотира-мақолам сарлавҳасини дўстим Рўзимбой Ҳасанга бўлажак китоби учун ҳадя қилганман. Лекин, камбағалда лафз бўлмайди, деган гапда жон бор экан. Бир неча кундан буён Матназар оғам тўғрисида Тошкендаги таниш-билишларга хотира-мақола ёзиб беришни илтимос қилиб юриб, қоғоз қоралайман десам, ажаб-ажаб, бирорта жўяли сарлавҳа хаёлимга келмади. Охири эски номдан фойдаланишга қарор қилдим. Майли, шундан кейин сарлавҳани бутунлай Рўзимбойга инъом этаман.\nХоразмни қазсангиз агар\nЕр остидан дунёлар чиқар…\nИлгари Хоразмга борсам, Рўзимбойнинг Урганчда иши бор кунларини мўлжаллаб сафарга чиқардим. Эрталаб поезддан тушиб тўппа-тўғри Матназар оғанинг ишхонасига борардим. Ёзувчилар уюшмасининг вилоят бўлимида Матназар оға ишлаб ўтирган бўларди. Суюниб кетарди бояқиш. Биргалашиб ўша тобда Матназар оғани ўйлантираётган мавзу тўғрисида бош қотирар эдик. Масалан, Матназар оға кўпдан буён Боғотга бориб, Пичоқчи қишлоғи яқинидаги бирорта сербалиқ захкашга қармоқ қуриб ўтиришни ният қилган бўларди.\n– Кўпчилик керакмийди. Рўзимбой Эрпўлатни ҳам чақирса бас. Вағир-вуғур кучайиб кетса, балиқ қармоққа келмайди. Ҳовва.\nБалиқ овлаш учун энг уқувсиз укаларини ёнига оларди оғамиз. Эрпўлат баъзан ими-жимида “ов”га чиқиб юришини мен билмасдим. Рўзимбой эса фақат шовқин-сурон кўтариб, қармоққа илиниб турган балиқни ҳам қочириб юборарди.\nМатназар оға балиқ тутиб ейиш учун сув бўйига бормасди. Хаёл суриб ўтириш ёки шунчаки ҳар хил мавзуларда гаплашиб келиш мақсадида кўнгилга яқин жўраларини овга даъват этиб қоларди…\nЁз жазирасид Рўзимбой, Матназар оға учовимиз Полвонёп икки ўзанга ажралган жойдаги қумтепа ёнида кун бўйи чўмилганимизни кўп эслайман.\n– Мана шу жойда Озод Шарафиддинов, Шавкат Раҳмон билан ҳам чўмилганмиз. Ўшанда Озод ака қумтепага кўтарилиб: “Аблаҳлар, қизил итваччалар! Мен сенларга тириклайин таслим бўлмайман! Эргаш қўрбоши тиз чўкиб яшагандан кўра, тик туриб ўлишни афзал кўради! Пақ-пақ!” деб кўрсаткич бармоғи-тўппонча билан ўзининг чаккасига кетма-кет икки марта ўқ отиб, нариги томонга юмалаб кетган эди. Биз Шавкат икковими юлғун соясида суҳбатлашиб ўтирган эдик. Домланинг гапларини эшитиб роса кулган эдик, – деб ҳикоя қилган эди Матназар оға.\nБу суҳбат ҳали СССР парчаланмаган йилларда бўлиб ўтади.\nЭҳтимол, ўша эркин “ижодий мулоқотлар” самараси ўлароқ кейинчалик Шавкат Раҳмон “Хоразм туркуми”ни яратади.\nБир йили кузакда Рўзимбой, Матназар оға учовимиз кўҳна қалъаларни бирма-бир зиёрат этиб чиқдик. Рўзимбой отамерос “Москвич” машинасида бизни олиб юради. Йўл-йўлакай қовунхўрлик қиламиз, нонимиз бор… Бир куни қуёш ботаётган чоғда қайси бир қалъа харобалари пойига машинани қолдириб, ўзимиз уч тарафдан юқорига кўтарилдик. Учовимиз уч томонда, девор тепасида нафас ростладик. Секин-секин гапирсак ҳам товушимизни бемалол эшитар эдик. Кун ботаётган пайтларда товуш яхши тарқалади. Чарчаган эдик. Чанқаганмиз. Биринчи бўлиб Матназар оға пастга эна бошлайди.\n– Туядан сўраган экан: “Юқорига кўтарилиш қийинми, пастга тушиш қийинми?” Шунда туя: “Э-э, учинчисининг қ.с., сўраманг!” деган экан зардаси қайнаб.\n– Чиқиш – бир, тушиш – икки. Учинчиси нима экан? – деб сўраймиз.\n– Учинчиси – чанқов, сувга ташналик, – деб кулади Матназар оға.\nХахолаб юборамиз. Дарҳақиқат, ўша пайтда ҳаммамиз жуда чанқаган эдик.\nАслида, туя қирқ кеча-кундуз озиқланмасдан юриши мумкин. Лекин очликка чидаган туя ҳам сувсизликка чидамас экан.\nБу латифа ўша пайтда унча-мунча одамнинг хаёлига келмайди. Матназар оға табиатан ўзига, ўзининг ҳолатига танқидий баҳо бера оладиган қудратга эга бўлган кучли одамлар тоифасига мансуб эди. У ҳар доим ўзини назорат қила оларди, ўзига танқидий баҳо бера оларди.\nЎшанда бир кеча Тўрткўлда, Рўзимбойнинг узоқ қариндошлари хонадонида тунаб қолган эдик. Ярим кечагача кўпни кўрган момомизнинг кўрган-кечирганларини эшитганмиз. Яна бир кеча Берунийда тунаган эдик.\nМатназар оға тўкис қомусга ўхшарди. У билан ҳар қандай мавзуда гаплашиш мумкин эди. Суҳбат малакали бўларди. Бачкана мавзулар ўз-ўзидан четга чиқиб қоларди, Матназар оға ўтирган даврага бачкана мавзулар яқинлаша олмасди.\nНавоий бобонинг “Чор девони”ни мутолаа қилганимдан сўнг ғазалларни ўзимча хронология ипига тизиб чиқдим. Ўша хронология бўйича роман ёзмоқчи бўлдим. Битта эмас, тўртта роман бўлади – тетрилогия. Ягона сюжет йўналиши бўлиши шарт эмас, лекин бошдан-охиригача Навоий бобо илгари сурган ғоявий ақоидларга амал қилинади. Руҳий оқим ўқувчини ушлаб туриши лозим. Зерикарли бўлмаслиги керак. Навоий бобо яшаган муҳит аниқ-равшан акс этмоғи шарт. Демак, Ҳирот шаҳри XV аср кўринишида кўз ўнгимизда яққол намоён бўлмоғи лозим. Нафақат Ҳирот, ўша пайтлардаги Самарқанд, Балх, Кобул, Марв (Байрамали), кўҳни Урганч, Машҳар, Астробод, Гушка, Тахтабозор. Илотан, Чоржўй… У пайтларда одамлар Ҳиротдан Самарқандга қайси йўналиш бўйлаб келарди: Ҳирот – Балх – Термиз – Қарши бўйлаб келишармиди ёки Ҳирот – Гушка – Тахтабозор – Мурғоб – Илотан – Марв – Урганч – Бухоро орқали келишармиди?\nМатназар оға хомаки режаларимни эшитиб суюниб кетади. Тун бўйи гаплашиб чиқамиз. Агар ана шу режа амалга ошадиган бўлса, дунё адабиётида беқиёс асар пайдо бўлиши аниқ эди.\nЎша режа ҳозир ҳам кун тартибида турибди.\nМатназар оғанинг шахсий кутубхонасида Навоий бобонинг кўп жилдлик асарлари орасида “Чор девон” ҳам бўлса керак. Мавриди бўлса, Матназар оға махсус белгилар қўйиб мутолаа қилган ғазаллар рўйхатини кўчириб олишим керак. Агар келажакда ўша тетрилогияни ёзиб битириш насиб этса, уни албатта Матназар Абдулҳакимга бағишлайман.\nШавкат Раҳмоннинг Дўрмон Ёзувчилар боғидаги боғ-ҳовлиси 1997 йилда каминанинг қарамоғида эди. Баҳорнинг охирларида Муҳаммад Юсуф бозорга бориб “Димламабоп” харажат қилиб келади. Қозонга масаллиқ босилгач, газ олови пасайтириб қўйилади.\n– Масаллиқнинг ҳаммасини босдингизми? – деб сўрайди Муҳаммаджон.\n– Ҳаммаси босилди.\n– Ие, афанди-ей! Икки киши икки кило қўй гўштини ея олмайди-ку! Шолғом, сабзи, саримсоқ, кўкатлар, помидор, қалампир… Ёрилиб кетсак керак!\n– Бўпти, меҳмонхонада Матназар акам бор, уни ҳам таклиф қиламан. Бирга тушлик қиламиз, дейман. Қалай?\n– Бўлади. Мен Матназар акани ҳурмат қиламан, шеърлари зўр! Лекин ўзи билан салом-аликдан нарига ўтмаганман. Майли, бемалол гаплашиб ўтирамиз, – дейди Муҳаммаджон.\nМатназар акани тушликка таклиф қиламан.\n– Муҳаммаджон учовимиз ўтирамизми? – деб сўрайди Матназар оға.\n– Ҳа, учовимиз ўтирамиз. Нима бўпти?\n– Ҳеч нима, – дейди Матназар оға. Кўнглида қандайдир иштибоҳ борлигини сезаман.\nТушлик маҳали ўрик остидаги сўри-чорпояга жой ҳозирланади. “Димлама” сузиб, дастурхонга қўйилади. Матназар оға тўрга ўтқазилади. Мен пойгакда ўтириб, чой-пойдан хабар олиб тураман. Муҳаммаджон эса чап томонда ўтириб, Матназар оғага сидқидилдан хизат қилади. Дастлаб, Матназар оға қисиниб-хижолат чекиб ўтиргандек бўлади. Орадан ярим соат ўтар-ўтмас бемалол ҳадди сиғадиган укалари даврасида ўтирганига ишонч ҳосил қилади: қўлтиғига ёстиқни тортиб ёнбошлаб олади. Муҳаммаджон ҳам қўлтиғига ёстиқни тортади.\nТуш пайти бошланган суҳбат шомгача давом этади. Гаплашилмаган мавзу қолмайди. Кечки пайт Мадина келиб дадасини чақириб кетмаганида Муҳаммад Юсуф шу ерда ётиб қолишга ҳам рози эди.\nМуҳаммаджон яна эрта-индин кўришиш нияти борлигини айтиб, дала-ҳовлисига йўл олади.\n– Ростини айтсам, Набижон, мен Муҳаммад Юсуфни енгил-елпи қўшиқбоп шеърлар ёзиб юрадиган учарлардан бўлса керак деб юрардим. Жиддий йигит экан-ку! Мен уни яхши кўриб қолдим. Дим яхши йигит экан. Бизни учраштириб, яқиндан таништириб қўйганингиз учун раҳмат! – дейди Матназар оға.\nУлар кейинчалик яқин бўлиб кетишади.\nМатназар оға номзодини дастлаб ҳар хил сийловларга тавсия этган инсон ҳам Муҳаммад Юсуф бўлади.\nЯқинда Анвар Обиджондан: “Матназар ака билан қандай яқинлигингиз бор эди? У Тошкентга келганида уйингизга меҳмонга таклиф қилганмисиз?” деб сўрадим. Анвар ака сигарет тутунини босим ичига ютиб: “Доим меҳмонга таклиф этардим, лекин Матназарнинг вақти бўлмасди, биз фақат оёқ устида гаплашардик, холос. Бир-биримизни жиддий ҳурмат қилардик. Матназар инсон сифатида ҳам, шоир сифатида ҳам зўр эди”, деди.\nИлгар ҳам айтганман, чамаси, 1986 йил бўлса керак, Анвар Обиджоннинг “Муштум” кутубхонаси туркумида чоп этилган “Безгакшамол” шеърий тўпламини Матназар оға Хонқадаги битта ўтириш чоғи меҳмонларга бошидан-охиригача ўқиб берган эди. Менимча, “Безгакшамол”дан сўнг Матназар оға “Минорага мактуб” шеърини Анвар Обиджонга бағишлаган бўлса керак.\nВатандошмиз иккимиз, дўстим,\nШаклдошмиз, ҳатто, начора.\nФақат қисматимиз бошқача,\nМен мўриман, сен-чи, минора…\nУмид билан ёритар бизни\nМеҳрибон тонг, мунис саҳарлар.\nТаралади сендан ибодат,\nСочилади мендан заҳарлар.\nАнвар Обиджон Юсуфжон Қизиққа, Умар Хайёмга, Трамвайга, ҳатто менга ҳам шеър бағишлаган:\nТомни тешиб, дарахтларни букиб ўтди,\nБоғлардаги бор мевани тўкиб ўтди,\nУвлаб, бизни чангитганча сўкиб ўтди\nНабивой Боқийга ўхшаган шамол.\nХўш, Анвар Обиджон қачон Матназар Абдулҳакимга шеър бағишлар экан?\nМатназар оға Хоразмни тўлдириб юрарди. Ҳозир, менинг назаримда, Хоразмнинг бир томони кемтик бўлиб қолганга ўхшайди. Тўғри, ҳаёт давом этяпти. Ҳаёт давом этаверади…\nДарвоқе, 2010 йилда Матназар оға бетобланиб қолади. Мен ёзнинг айни чилласида Хоразмга келаман. Кунлар ниҳоятда исиб кетган эди. Оғам билан кўришдим. Уч-тўрт кун юрдим. Қарасам, бўлмайди. Салқинда ҳам жон сақлаш қийин эди.\nМатназар оғам билан битта хотира китоби тайёрлашга келишиб олдик: мен савол беравераман, у киши жавоб бераверади. Савол-жавоб диктофонга ёзиб олинади. Кейин мен Тошкентга кетиб савол-жавобларни оқ қоғозга кўчириб қайтиб келаман. Матназар оға матнни ўқиб, фикр-мулоҳазаларини айтади, кейин тўлдирилган нухса яна бир бора кўздан кечирилади. Хуллас, шу тартибда йирик насрий китоб ҳозирланади.\nМен кузда Хоразмга қайтиб келадиган бўлдим. Хайр-хўшлашдик.\n– Унгача соғлигим ҳам яхшиланиб қолса керак, иншаоллоҳ, – дейди оғам.\n– Дардни берган Зот шифосини ҳам беради, – деб ишонч билдираман.\nРостини айтсам, Матназар оғамнинг дарди қанд касали билан боғлиқ бўлгани учун оғир бўлмаса керак, энди қатъий тартиб-қоида бўйича яшашга мажбур, холос. Одамлар қанд касали билан қирқ йил ҳам яшаши мумкин, деб ўйлардим.\nАфсуски, куз ойларида бирдан Матназар оғанинг аҳволи оғирлашади. Бир оқшом Рўзимбой шолипоядан қўнғироқ қилиб қолади: “Ҳозир Матназар оғанинг олдидан қайтдим. “Энди Набижон китоб ёзишга улгурмайди”, деди. Йиғлаб юборишдан аранг ўзимни тийиб қолдим. Мана, йиғлаётганимни бола-чақа кўрмасин деб шолипояга чиқиб кетдим”, деди.\nРўзимбой қўнғироқ қилганидан сўнг икки кун ўтиб Матназар оға узилади.\nБиз режалаштириб қўйган китоб ёзилмай қолди. Насиб этса, келаси сафар Хоразмга борганимда Музаффар билан бориб оғамизнинг шахсий кутубхонасини кўздан кечириб, тетрилогия учун мўлжаллаб қўйилган матнларни қидирб кўраман.\n…Ҳали бир авлод келгайдир\nНомингиздан тавбалар айтиб.\nШунда, иншооллоҳ, ҳаммамиз\nЕр юзига чиқармиз қайтиб!\nЖўмард шоир ҳақида ўйлар – 12 сентябрь Шавкат Раҳмон туғилган кун\nФарид Усмон: Эркин Воҳидов ёди Иккинчи мақола\nМатназар АБДУЛҲАКИМ: ДАРСДАН СЎНГ (“Ўтганлар ёди” туркумидан\nҚАБРИНГИЗ НУРГА ТЎЛСИН! (Эркин Воҳидов вафоти – норасмий интернет нашрларида)\nХуршид Даврон: ШАФОАТ РАҲМАТУЛЛО ТЕРМИЗИЙГА БАҒИШЛОВ (“ЁДНОМА”)\nҚозоқбой Йўлдош: ИККИНЧИ УМР МАНЗИЛЛАРИ\n15 январь ҳам, 20 январь ҳам Нозим Ҳикмат туғилган кун…


"UFC249" турнири хавф остида. Жангчиларнинг бирида коронавирус аниқланди\n9 май, 2020, 11:40\nТеглар:Яккакурашлар | UFC\nСоузада COVID-19 аниқланди.\nХабарингиз бор, Тошкент вақти билан 9 майдан 10 майга ўтар кечаси АҚШда "UFC249" турнири бўлиб ўтиши керак эди, аммо ушбу кеча иштирокчиларидан бири бўлган бразилиялик Роналду Соузада коронавирус инфекцияси аниқланди. Бу ҳақда "ESPN" журналисти Брэтт Окамото ўзининг "Twitter" саҳифасида ёзиб қолдирган.\nУ ямайкалик Юрая Холлга қарши октагонда жанг қилиши керак эди. Юзага келган вазият туфайли ушбу жанг бекор қилинди. Шу билан бирга Окамото "UFC" президенти Дана Уайтнинг сўзларини келтирди: "Турнир бекор қилиниши кутилмаяпти. Чунки, барча жангчилар, жумладан Соуза ҳам бошқалардан изоляция қилинган эди. Биз юзлаб тест ўтказдик. Агарда, уларнинг барчаси манфий бўлса, ғалати бўлар эди".\nФэргюсон Гэтжига қарши жанг шартномасини имзолади\nЭл Яквинта: Масвидалга қарши жангда омадим чопган\nUFC пандемияга қарамай май ойида бир неча турнир ўтказмоқчи


*Ҳунардан бахтини топганлар\nУстанинг шон-шуҳрат йўли\nБухорои шарифнинг Тоқи Заргарон, Тоқи Телпакфурушон савдо мажмуалари, Лабиҳовуз ансамбли, Кўкалдош, Тими Абдуллахон, Нодирдевонбеги хонақоси каби ўнлаб қадимий обидалари, масжид ва мақбараларига ишланган нақшу нигорлар, кўҳна ва ҳамиша навқирон шаҳримиз меъморчилигига хос услублар қайси ҳамюртимиз, меҳмон ёхуд сайёҳни мафтун этмаган, нафосатга меҳру муҳаббатини оширмаган дейсиз?! Миллий меъморчилигимизнинг ёрқин намуналари Шавкатни ҳам ёшлигидан ўзига маҳлиё этган, мусаввирликка, мис кандакорлигига меҳр уйғотганди.\n— Учинчи авлод ҳунармандлар сулоласи вакилиман. Бу ҳунар Иккинчи жаҳон урушидан кейинги даврда шаҳримизда машҳур кандакор уста Салим Ҳамидовнинг меҳнатлари туфайли қайта равнақ топган ва кейинчалик отамиз Муртазо Ғуломов ҳам ўша кишига шогирд тушганлар,—дейди Шавкат Ғуломов (суратда). — Оиламизда укам Жамшид билан отамиз этагидан тутиб кам бўлмадик. Ўтган аср саксонинчи йилларидан Миржон Ахмедовнинг Гавкушон мадрасасидаги устахонасига қатнаб, ҳунарни пухта ўзлаштиришга киришганмиз. Мамлакатимиз мустақиллиги арафасида Нодирдевонбеги мажмуида фаолият кўрсатаётган ҳунармандлар сафига қўшилдим.\nҲар бир ҳунарманд фаолиятида ўз услубини—"дастхати"ни яратишга интилади. Шу жумладан, мен ҳам мис кандакорлигида ўз йўлимни топишга ҳаракат қилаяпман. Ўз ижод намуналарим билан шаҳримиз ва республикамизда анъанавий ўтадиган қатор кўрик-танловларда ҳамда "Ипак ва зираворлар" фестивали, Марғилон шаҳрида ташкиллаштирилган "Атлас байрами"да қатнашдим.\nЎзбекистон ҳунармандлари ва мусаввирларининг "Ҳунарманд" ҳамда республика Бадиий ижодкорлари уюшмалари аъзоси сифатида баракали ижод қилиб келаётган Шавкат Ғуломов 2014 йилда мамлакатимиз Президенти соврини учун ўтказилган "Ташаббус" кўрик-танловининг шаҳар ва вилоят босқичларида муносиб қатнашиб, мутлақ ғолиб деб топилди. Маҳорат синовининг республика финал босқичида эса фахрли учинчи ўринни эгаллаб, диплом, медал, пул мукофоти ва Ҳиндистон давлатига бепул ижодий сафар йўлланмаси билан рағбатлантирилди. Ҳунари туфайли қатор муваффақиятларга эришиб келаётган иқтидор эгаси шу йилнинг ўтган даврида Туркманистон Республикасида ва Хитой Халқ Республикасида ўтказилган халқаро кўргазмаларда ўз маҳсулотларини намойиш этди. Унинг ижод намуналарига назар солганда, қадимий Бухорога хос ислимий безаклар ва жилоларни мис лаган, патнис, товоқ, сандиқча ва қутичалар юзида заргарона маҳорат билан акс эттирилганига қойил қоласиз. Айниқса, уста кандакорнинг Бухоронинг қадимий 12 дарвозасидан андоза олиб, уларнинг жажжи кўринишдаги намуналарига зеб бериб ишлаган санъат асарлари нафақат юртдошларимиз, балки чет эллик сайёҳларнинг олқишига сазовор бўлмоқда. Айни кунда Шавкат Ғуломов Маъруф Мансуров, Шерали Аббосов сингари ўнга яқин шогирди, қолаверса, ўғли Шуҳрат билан янги кандакорлик асарларини яратиш, ҳунарнинг қадимий анъаналарини қайта тиклаш борасида ижодий изланишлар олиб бормоқда. Мамлакатимиз Мустақиллигининг 26 йиллиги арафасида Шавкат Ғуломов давлатимизнинг юксак мукофотларидан бири "Шуҳрат" медали билан тақдирланди. Машаққатли меҳнатинг рағбати муборак, Шавкат кандакор!


Қирғизистонда ёнилғи қимматламоқда\nҚирғизистон нефтетрейдерлар бирлашмаси масъулларига кўра, айни кунда Қозоғистонда ҳам ёнилғи тақчиллиги кузатилмоқда.\nРоссия ва Қозоғистон Қирғизистонни ёнилғи-мойлаш маҳсулотлари билан таъминлашни тўхтатди.\nБу ҳақда 14 июл куни Қирғизистон нефтетрейдерлар бирлашмаси маълумот тарқатди.\nБирлашма масъулларига кўра, Қозоғистон Қирғизистонга ёнилғи-мойлаш маҳсулотларини сотишни бир неча ой олдин тўхтатган. Бунга Қозоғистоннинг ўзида ёнилғи тақчиллиги вужудга келгани сабаб бўлган.\n- Қозоғистонда тақчиллик туфайли ёнилғи қуйиш шаҳобчаларининг 60 фоизи ишламай қолди. Бензин нархи ҳам кўтарилди. Аммо бундай ҳолат Қозоғистонда ёнилғига бўлган талабнинг ортиши ёки нефт қазишнинг озайиши туфайли пайдо бўлмади. Аксинча, қозоқ ширкатлари ёнилғини қиммат нархда Тожикистон орқали Афғонистонга сотиб юбораётгани оқибатида шундай кўриниш юз берди, - деди Қирғизистон нефтетрейдерлар бирлашмаси раҳбари Жумақадир Акенеев.\nМаълумотларга кўра, Россия ҳам Қирғизистонга мана шундай тақиқни жорий қилган. Жумақадир Акенеев Россия заводлари 1 июлдан бошлаб Қирғизистонга ёнилғи жўнатишни тўхтатганини билдирди.\nБунинг оқибатида Қирғизистонда бензин нархи ҳар куни ўртача 30-40 тийинга юқориламоқда. Мамлакат вилоятларида эса бензин тақчиллиги вужудга келган.\nТаҳлилчи Турғунбой Алдақулов Қозоғистон ва Россиянинг Қирғизистонга ёнилғи-мойлаш маҳсулотлари сотилишига тақиқ қўйгани иқтисодий сабаблар билан боғлиқ, деб ҳисоблайди. Унга кўра, Россия ва Қозоғистон Қирғизистоннинг ички бозорида сотиш шарти билангина бу мамлакатни арзон ёнилғи билан таъминлаб келган. Аммо ёнилғи сотувчи компаниялар бу шартни бажармай, чайқовчилик қилишган.\n- Масалан, Қирғизистондаги ёнилғи сотувчи ширкатлар бензинни Боткен вилояти орқали Тожикистонга қиммат баҳода сотишмоқда. Ҳозир ширкатлар Қирғизистондаги йирик истеъмолчи ташкилотларга ҳам “Ёнилғини Тожикистонга сотаётган нархимизда олсангларгина сизларни таъминлаймиз”, деб шарт қўйишмоқда, - деди Турғунбой Алдақулов.\nМутахассислар ва таҳлилчилар Қирғизистонга ёнилғи сотилишининг тўхтатилиши иқтисодий сабаблар туфайли юз бераётганини айтмоқдалар. Бироқ айрим сиёсатчилар бунинг ортида Қирғизистонни Россия, Қозоғистон ва Беларус иштирокида тузилган божхона иттифоқига киришга мажбурлаш сиёсати ётибди, деб ҳисоблашади.\nБишкеклик таниқли сиёсатчи Аликбек Жекшенқулов қўшни давлатлар Қирғизистонга босим кўрсатишда ёнилғи масаласидан доимо унумли фойдаланиб келганини айтади:\n- Ҳукумат бундай вазият пайдо бўлишини олдиндан ҳис қилиши ва ёнилғи-мойлаш маҳсулотларининг камида уч ойлик заҳирасини ғамлаб олиши зарур эди. Ҳукумат қуруқ ваъдаларга ишониб, бу борада ўз иқтисодий сиёсатини олиб бормади, - дейди Аликбек Жекшенқулов.\nҚирғизистон нефтетрейдерлар бирлашмаси тарқатган маълумотда айтилишича, айни пайтда мамлакатдаги ўнлаб ширкатлар орасида фақат “ГазпромнефтАзия” ширкатигина Россияга алоқадор бўлгани учун Қирғизистонга бензин олиб келмоқда. Бугунги кунда бу ширкатнинг юздан ортиқ ёнилғи қуйиш шаҳобчаларида ўнлаб машиналардан иборат бўлган навбатларни кўриш мумкин.


Генерал-майор Ғофур Раҳимов оламдан ўтди\n21.09.2018 17:27 0 3273\n2018 йилнинг 19 сентябрь куни Ўзбекистон Республикаси Ички ишлар вазирлиги Фахрийлар кенгаши раиси, истеъфодаги генерал-майор Ғофур Раҳимович Раҳимов 89 ёшида оламдан ўтди.\nЎзбекистон Республикаси Ички ишлар вазирлиги раҳбарияти, шахсий таркиби ва Фахрийлар кенгаши номидан истеъфодаги генерал-майор Ғофур Рахимович Рахимовнинг вафот этганлиги муносабати билан марҳумнинг оила аъзолари ва яқинларига чуқур таъзия изҳор қилингани ҳақида «Халқ сўзи» газетасида чоп этилди.\nИчки ишлар органларида 1949 йилдан хизмат фаолиятини бошлаган Ғофур Раҳимов нафақат тезкор хизматнинг малакали, кучли ходими, балки жамоат арбоби сифатида ҳам халққа танилди. У хизмат давомида, айниқса Андижон, Бухоро вилоятлари Ички ишлар бошқармалари бошлиғи, Ички ишлар вазирининг ўринбосари бўлиб ишлаган вақтида кўплаб шогирдлар тайёрлади. Бугунги кунда улар республика ички ишлар органларининг турли соҳаларида раҳбарлик лавозимларида фидойи хизмат қилиб келмоқдалар.\nИстеъфодаги генерал-майор Ғофур Раҳимович Раҳимовнинг сиймоси ҳамиша ёдимизда сақланиб қолади. Ўтганларнинг охирати обод, жойи жаннатда, руҳи шод бўлсин.\nЎзбекистон Республикаси ИИВ Жамоатчилик ва\nоммавий ахборот воситалари билан алоқалар бошқармаси\nСпорт Кеча, 20:56\nСпорт 06/11, 17:09


Германия вакциналар институти раҳбари AstraZeneca атрофидаги воқеаларга муносабат билдирди\nГерманияда AstraZeneca вакцинаси билан эмланишдан кейин тромбоз (қон қуюқлашиши) кузатилган 7 кишидан 3 нафари вафот этди. Германия вакциналар Институти раҳбари ушбу препарат атрофида юзага келган янги вазият ҳақида гапирди.\nПауль Эрлих номидаги Германия вакциналар Институти (Paul-Ehrlich-Institut) AstraZeneca вакцинасидан фойдаланишни тўхтатиб туриш ҳақидаги аввалги қарорини ҳимоя қилиб чиқди. Институт президенти Клаус Цихутекнинг айтишича, Германияда ушбу вакцина қилиниб, аниқланган 7та церебрал веналар тромбози ҳолатининг 3таси ўлим билан якун топган.\n«Янги тадқиқотлар ва янги хабарлар туфайли биз бошқача вазиятда турибмиз», дейди у ARD телеканалининг 15 мартда бўлган эфирида.\nБундай ҳолатлар учрамаётган Буюк Британия ҳақида гапираркан Цихутек уларга диққат қаратилмаганини айтиб ўтди. «Фикримча, фуқаролар уларга таклиф қилаётганимиз вакцинанинг хавфсиз ва самарадор эканига ишонч ҳосил қилишни исташмоқда», дея таъкидлаган у.\nГерманияда вакциналарни рўйхатдан ўтказувчи ва мониторинг қилувчи Пауль Эрлих институти раҳбари Германиядаги маълумотлар Европанинг бошқа давлатлариники билан таққосланишини кераклигини маълум қилган.\nЦихутекнинг сўзларига кўра, AstraZeneca вакцинаси билан эмланганларнинг қўрқишига асос йўқ – вакцинациядан 16 кун ўтиб бўлди. Агар бу муддат ўтмаган бўлса, эмлангандан кўп ўтмай мунтазам бош оғриғи ёки теридан қон оқиши кузатилаётган бўлса шифокорга мурожаат қилиш кераклиги айтилган.\nАйни вақтга келиб Германиядан ташқари бир неча давлатлар эмланганларда пайдо бўлган муаммолар туфайли AstraZeneca препарати билан эмлашни тўхтатиб туришибди.


Халқаро янгиликлар, 13 январ 2013\nФранция президенти: Малида исломчилар “оғир талафот” кўрди\nФранция президенти Франсуа Олланд Африка ғарбидаги Малида Франция ҳарбий учқичлари амалга оширган ҳужумларда исломчи партизанларга “оғир талафот” етганини эълон қилди.\nОлланд ўз мамлакати Африка кучларини Малига жойлаштиришга тайёргарлик кўриш учун партизанлар босиб олган ҳудудларга ҳужум қилиш ҳақида қарор қабул қилганини айтди.\nОлланд ўч олиш эҳтимоли бўлгани учун Франция ичида хавфсизлик чоралари кучайтирилаётганини қўшимча қилди.\nРасмийларга кўра, Малидаги Ал-Қоидага алоқалор гуруҳ ҳарбий вертолётни уриб туширгани оқибатида франциялик бир учувчи ҳалок бўлган.\nМали пойтахтини мудофаа қилиш учун Бамакога юзлаб француз аскари жойлаштирилгани айтилмоқда.\nИсломчилар ҳужумини қайтариш учун Франция қўшинлари Малига киритилганини БМТ Хавфсизлик кенгаши, Европа Иттифоқи ва АҚШ қўллаб-қувватлади.\nБокуда норозилик намойиши иштирокчилари қўлга олинди\nОзарбайжон пойтахтида армияда аскарлар ҳалок бўлишига қарши рухсат этилмаган митинг иштирокчиларидан 50 нафари қўлга олинди.\nУлардан 20 нафари қўйиб юборилди, 30 кишига нисбатан эса маъмурий чоралар кўрилиши айтилмоқда.\nПолиция маълумотларига кўра, намойишда 400 чоғли одам қатнашган.\nДаставвал митинг тинч ўтган, бироқ, Озодликнинг озарбайжон хизмати маълумотларига кўра, полициячилар намойишчиларни майдондан сиқиб чиқаришга уринганларидан кейин айрим жойларда тўқнашувлар содир бўлган.\nНамойишга 8 январ куни 18 ёшли Жейҳун Губадовнинг Озарбайжон ҳарбий қисмларидан бирида қазо қилиши сабаб бўлган.\nУнинг онаси суд-тиббий экспертизанинг Жейҳун юрак хуружидан вафот этгани ҳақидаги хулосасини рад этиб, ўғлининг калтакланиш туфайли ҳалок бўлганини билдирган.\nГубадовнинг яқинлари оммавий ахборот воситалари ва ижтимоий тармоқларда унинг калтак зарбидан моматалоқ бўлган жасадининг суратини ёйинлаганлар.\nШундан сўнг мазкур ҳодиса юзасидан жиноий иш очилган. Тергов чоғида бир неча ҳарбий қўлга олинган, ишдан бўшатилган ёки унвони пасайтирилган.\nЛивияда италиялик дипломатга ҳужум уюштирилди\nЛивиянинг Бенғози шаҳрида Италия консулининг зирҳли автомобилига ҳужум уюштирилди.\nҲужум чоғида италиялик дипломатга ҳеч қанақа шикаст етмагани айтилмоқда.\nРейтер агентлиги маълумотларига кўра, номаълум шахслар унинг автомобилини ўққа тутганлар, бироқ ўқлар кузовни ҳам, ойналарни ҳам тешиб ўтолмаган.


Эшли Коул 2006 йил нега "Арсенал"ни "Челси"га алмаштирган эди?\n25 май, 2020, 10:13\nТеглар:Эшли Коул | Челси | Арсенал\nБу раҳбариятнинг айби бўлган.\nАнглия терма жамоаси собиқ ҳимоячиси Эшли Коул 2006 йилда нега "Арсенал"дан "Челси"га ўтганини изоҳлади.\n“Арсенал”дан кетиш мен учун қийин бўлмади. Мен бу ерда ўйнашни бошлаганимда, жамоада Симэн, Киоун, Адамс, Виейра, Анри каби футболчилар бор эди. Лекин, улар бирин-кетин кетганидан кейин жамоа қулаётганини сездим. Чунки, клуб ушбу футболчилар ўрнини тўлдирмади. Шунинг учун мен ғолиб бўлиш умидида бошқа жамоага ўтишга қарор қилдим ва мен “Челси” билан муваффақиятга эришдим”, - дейди Коул.\nЭшли Коул асли “Арсенал” тарбияланувчиси ҳисобланади. У 1998-2006 йилларда ушбу жамоа шарафини ҳимоя қилган ва жами 7 та соврин қўлга киритган. “Челси”га кўчиб ўтгач эса, 9 та совринга эга бўлди. УЕФА Европа лигаси ва Чемпионлар лигаси шулар жумласидандир.\nФото Англия кубоги чорак финалининг рамзий терма жамоаси билан танишинг (фото)\nАнглия кубоги ярим финалининг сўнгги иштирокчиси маълум бўлди


O‘zLiDeP “Ёшлар қаноти” жалақудуқлик Севаранинг тадбиркорлик фаолиятини кенгайтиришда кўмаклашади | O'zLiDeP\nO‘zLiDeP “Ёшлар қаноти” жалақудуқлик Севаранинг тадбиркорлик фаолиятини кенгайтиришда кўмаклашади\nСевара Каримова Жалақудуқ Ижтимоий-иқтисодиёт коллежида таҳсил олиш билан бир қаторда ҳунармандчилик билан ҳам шуғулланади. У тиккан аёллар либослари харидоргир. Изланувчан ўқувчи қизнинг мақсади катта. Коллежни тамомлагач, фаолиятини кенгайтириб, тенгдош қизларни иш билан таъминламоқчи. Унга фақат йўл-йўриқ, тавсия, кўникма керак.\nO‘zLiDeP Жалақудуқ туман Кенгаши “Ёшлар қаноти” гуруҳи томонидан ташкил этилган “Ёшлар тадбиркор нигоҳида” мавзусидаги семинар Севаранинг орзуларига қанот берди.\n-Семинарда ўзим каби изланувчан тенгдошларим билан фикр алмашдик, - дейди ҳунарманд қиз. – Келгусида коллежни тамомлаб, тадбиркорликнинг турли йўналишларида иш бошлашга, бир-биримизга кўмак беришга ҳаракат қиламиз. Бугунги тадбирни ташкиллаштирган партия “Ёшлар қаноти”га ўз миннатдорчилигимни билдираман.\nШунингдек, семинар давомида ёшлар туманнинг қатор фермер хўжаликларида бўлиб, илғор ҳашарчиларга партиянинг рағбатлантирувчи совғаларини топширдилар.\nРахманова Гульнара УзЛиДеП Тахтакупир туман Кенгаши ижрочи котиб 2018-10-27 09:06:19\nПартиямизга ешларимизнинг ишончи кун кундан ошиб бораетганлиги бизни хурсанд килади. Еш тадбиркорларимизга тадбиркорлик сирларини ургатиш максадида тажрибали купдан ишлаетган тадбиркор опа ва акаларимиз катнашувида амалий укув семинарларнинг купрок утказилиши тарофдаримиз


Трамп ўз солиқ декларациясини очиқлашни талаб қилган конгрессменни судга берди\n16 январ 2021, Тошкент вақти: 02:41\nДемократ мухолифлар Трамп солиқ декларациялари унинг бизнес фаолиятига ойдинлик киритишини айтиб келади.\nАҚШ президенти Дональд Трамп ва унга қарашли Трамп ташкилоти Намояндалар палатаси ҳузуридаги Назорат қўмитаси раиси Элай Каммингсни судга берди.\nТрамп аризасида демократ конгрессменнинг ўзидан президент бўлгунга қадар шуғулланган бизнес фаолиятига оид ҳужжатлар¸ хусусан¸ солиқ декларацияларини тақдим қилиш ҳақидаги сўрови “ноқонуний” деб иддао қилинган.\nСайловолди жараëнида аудит жараëни тугаганидан сўнг жамоатчиликка солиқ декларацияларини тақдим қилишини ваъда этган Трамп ҳозиргача бу ҳужжатларни бекитиб келмоқда. Уларни ошкор қилишни сўраëтган демократ мухолифларини эса Оқ уй раҳбари ўзига сиëсий зарба беришга уринишда айбламоқда ва улар талабига бўйсунмаслигини айтмоқда.\nАҚШ қонунчилиги президентликка номзодлардан солиқ декларацияларини очиқлашни талаб қилмаса-да¸ кейинги ўн йилликлар давомида аксар номзодлар ўз даромадларини очиқлаган.


Прокурор – Гулжаҳон Юлдошевага 5 йилга озодликдан чеклаш жазосини беришни сўради - EFFECT.UZ\nПрокурор – Гулжаҳон Юлдошевага 5 йилга озодликдан чеклаш жазосини беришни сўради\n. 19:35 | 05.03.2021\nПайшанба куни Тошкент вилояти бош инфекционисти Гулжаҳон Йўлдошева ҳамда бошқа мансабдор шахсларга нисбатан навбатдаги суд мажлиси бўлиб ўтди.\nУнда давлат айбловчилари сўзга чиқиб, Гулҳажон Йўлдошевани 3 йилгача муайяан ҳуқуқдан маҳрум қилиш ва 5 йилга озодликдан чеклашни сўради.\nБу ҳақда «Газета.uz»га адвокат Хушнуд Ахроров маълум қилди. Ҳимоячилар Йўлдошевага қўйилган айб исботланмаганини айтмоқда.\n«Ҳар битта эпизодни битталаб, ҳаммаси асоссиз эканини исботлаб бердик», — деди Ахроров.\nАдвокатлар Гулжаҳон Йўлдошевага нисбатан сунъий равишда жиноят иши қўзғатишда вилоят Соғлиқни сақлаш бошқармаси бошлиғи Тўрақул Орзиқулов ва Чирчиқ шаҳар собиқ прокурори Бахтиёр Иброҳимов ташаббус кўрсатганини таъкидлашмоқда.\n“Уларни аяб ўтирманглар” – Путин қаттиқ ғазабланди\nҚаршида 100 минг сўмга фоҳишалик қилган қизлар ушланди…\n«ГАИга жавоб» деган блогер машинасиз қолди (видео)\nПРЕМЬЕРА.Тўра Боболов ёмон одамми?\n"Бу ҳолат болаларни ўлимга маҳкум қилиш билан тенг!" - Антониу Гутерриш\nҚонун лойиҳасига рағбатлантирувчи норма киритилди – Олий Мажлис\nРоналдудан янги рекорд\nЎзбекистонлик дзюдочидан тақиқланган модда аниқланди\nГулжаҳон Йўлдошева иши бўйича навбатдаги суд мажлиси бўлиб ўтди\nГулжаҳон Йўлдошева: “Дастлабки тергов органи томонидан айблов асоссиз қўйилган”\nГулжаҳон Йўлдошеванинг Фаррух Рустамовнинг ўлимига алоқаси борми?\nГулжахон Йўлдошева иши: Суд раиси адвокатнинг илтимосномасини рад этди


Иккала телефон рақами учун хизмат яхшиланди - Истеъмолчилар ҳуқуқларини ҳимоя қилиш Агентлиги\nИккала телефон рақами учун хизмат яхшиланди\nБугунги кунда уяли телефон алоқаси инсон ҳаёт тарзининг бир бўлагига айланган, десак муболаға бўлмайди. Телефон алоқасига зарурат бўлганда жуда ҳам қулай ва вақтни тежайди.Улар орқали кўрсатилаётган хизматларнинг деярли сон-саноғи йўқ.\nАммо баъзида бу борада кўрсатилаётган хизматларни талаб даражасида деб бўлмайди…\nСурхондарё вилояти Бойсун туманида истиқомат қилувчи Н.Дўстмуродов мурожаат қилиб «UMS» (Mobiuz) МЧЖ компанияси хизматидан ўзининг норозилигини билдирган.Ўзбекистон Республикаси Монополияга қарши курашиш қўмитаси ҳузуридаги Истеъмолчилар ҳуқуқларини ҳимоя қилиш Агентлиги томонидан Қўмита ишонч телефони орқали қилинган мурожаат кўриб чиқилганда Ўзбекистон Республикаси «Телекоммуникациялар тўғрисида» ва «Истеъмолчиларнинг ҳуқуқларини ҳимоя қилиш тўғрисида»ги Қонунда белгиланган талаблар бузилганлиги маълум бўлди. Ўрганишлар ушбу компания операторининг ишга масъулиятсизлиги орқали телекоммуникация хизматлари кўрсатиш тўғрисидаги шартномаларининг тўлиқ бажармаганлиги оқибатида муаммо келиб чиққанлигини кўрсатди. Аслида Н.Дўстмуродов телефон алоқаси учун олдиндан тўловни амалга оширган. Аммо унга асоссиз ўн минг сўм қарздорлик кўрсатилиб, телефон рақами блокка туширилган.\nШу ўринда кўпчиликда ўн минг сўм экан-ку, шартмиди мурожаат қилиши, деган ҳаёл ўтиши мумкин. Истеъмолчи Н. Дўстмуродов «UMS» компаниясининг иккита телефон рақамига эга. Ачинарлиси, улардан ҳеч бири яхши ишламайди. Интернетдан фойдалана олмагани етмаганидек , ҳатто телефонда дурустроқ гаплаша ҳам олмаган. Компания томонидан бу борада кўрсатилган камчиликлар ўз вақтида бартараф этилди. Мурожаатчи етказилган зарар қопланишида кўмак берилгани ва бу билан унинг ҳақ-ҳуқуқлари қайта тиклангани учун Агентликка ўз миннатдорчилигини билдирди.\nCategory: Муаммо: мурожаат ва натижа 28.12.2019\nТомда синиб қолган шиферлар


Андижонда Мотамсаро она ҳайкали қучоғига ётиб олган фуқаро 15 суткага қамалди - 19.05.2021, Sputnik Ўзбекистон\n37 ёшли Зафарбек Кимсанов майда безорилик содир этганликда айбдор деб топилган. 19.05.2021, Sputnik Ўзбекистон\nТОШКЕНТ, 19 май — Sputnik. Андижонда шаҳар марказидаги Мотамсаро она ҳайкали ёнида ножўя ҳаракатлар қилиб, унинг қучоғига ётиб олган фуқарога чора кўрилди. Бу ҳақда вилоят Ички ишлар бошқармаси ахборот хизмати хабар берди.Суд 37 ёшли Зафарбек Кимсановни Маъмурий жавобгарлик тўғрисидаги кодекснинг 183-моддаси (Майда безорилик) билан айбдор деб топган. Ҳуқуқбузарга 15 сутка маъмурий қамоқ жазоси тайинланган.Фуқаро қилган иши учун узр сўради ва бундай хатти-ҳаракатларни такрорламасликка ваъда берди.Қайд этиш жоизки, 3 нафар фарзанди бор ушбу Тикток “юлдузи” жорий йил январида ҳам ҳуқуқ-тартибот органларининг эътиборига тушган эди. Ўшанда у гўёки Андижон бекатидан Охунбобоев бекати томонга ҳаракатланиб келаётган тепловоз остига ётиб олганини видеога олган эди.Эслатиб ўтамиз, аввалроқ Самарқандда Алишер Навоий ҳайкали олдида ноўрин ҳаракатлар содир этган йигит 15 суткага қамалгани хабар қилинган эди. Бундан ташқари, Алишер Навоий ҳайкали оёғига тупурган йигитга ҳам чора кўрилган эди.\n14:35 19.05.2021 (янгиланди: 14:36 19.05.2021)\n37 ёшли Зафарбек Кимсанов майда безорилик содир этганликда айбдор деб топилган.\nТОШКЕНТ, 19 май — Sputnik. Андижонда шаҳар марказидаги Мотамсаро она ҳайкали ёнида ножўя ҳаракатлар қилиб, унинг қучоғига ётиб олган фуқарога чора кўрилди. Бу ҳақда вилоят Ички ишлар бошқармаси ахборот хизмати хабар берди.\nСуд 37 ёшли Зафарбек Кимсановни Маъмурий жавобгарлик тўғрисидаги кодекснинг 183-моддаси (Майда безорилик) билан айбдор деб топган. Ҳуқуқбузарга 15 сутка маъмурий қамоқ жазоси тайинланган.\nФуқаро қилган иши учун узр сўради ва бундай хатти-ҳаракатларни такрорламасликка ваъда берди.\nҚайд этиш жоизки, 3 нафар фарзанди бор ушбу Тикток “юлдузи” жорий йил январида ҳам ҳуқуқ-тартибот органларининг эътиборига тушган эди. Ўшанда у гўёки Андижон бекатидан Охунбобоев бекати томонга ҳаракатланиб келаётган тепловоз остига ётиб олганини видеога олган эди.\nЭслатиб ўтамиз, аввалроқ Самарқандда Алишер Навоий ҳайкали олдида ноўрин ҳаракатлар содир этган йигит 15 суткага қамалгани хабар қилинган эди. Бундан ташқари, Алишер Навоий ҳайкали оёғига тупурган йигитга ҳам чора кўрилган эди.


АҚШда Alpha ракетаси стартдан бир неча дақиқа ўтгач портлаб кетди - видео - 03.09.2021, Sputnik Ўзбекистон\nAlpha ракетаси стартдан бир неча дақиқа ўтгач портлаб кетди. 03.09.2021, Sputnik Ўзбекистон\nТОШКЕНТ, 3 сен — Sputnik. Калифорнияда Firefly Aerospace компаниясининг Alpha ракетаси стартдан бир неча дақиқа ўтгач портлаб кетди."Венденберг" ҳаво кучлари базасидан ракета учирилди.Бу Alpha учун биринчи синов парвози эди. Компания "кичик сунъий йўлдошлар бозори"га ихтисослаштирилган.Ракета старт олгандан 2,5 минут ўтгач портлаш юз берди.\n© U.S. Air Force / Michael PetersonАвиабаза Ванденберг, Калифорния\nAlpha ракетаси стартдан бир неча дақиқа ўтгач портлаб кетди.\nТОШКЕНТ, 3 сен — Sputnik. Калифорнияда Firefly Aerospace компаниясининг Alpha ракетаси стартдан бир неча дақиқа ўтгач портлаб кетди.\n"Венденберг" ҳаво кучлари базасидан ракета учирилди.\nБу Alpha учун биринчи синов парвози эди. Компания "кичик сунъий йўлдошлар бозори"га ихтисослаштирилган.\nРакета старт олгандан 2,5 минут ўтгач портлаш юз берди.


7 йил аввал 1095 siyrat.uz\nПайғамбар алайҳиссаломнинг ҳузурларига Тужиб қабиласининг ўн уч кишилик элчилари ташриф буюришди. Закот моллари олиб келган элчиларни Расулуллоҳ хурсанд бўлиб, эҳтиром билан кутиб олдилар. Элчилар: «Эй Расулуллоҳ, биз молларимиздан Аллоҳнинг ҳақини (закотни) олиб келдик», дейишди. Расулуллоҳ: «Бу молларни олиб кетиб, камбағалларга улашиб беринглар», дедилар. Элчилар: «Эй Расулуллоҳ, биз камбағалларимиздан ортганини олиб келдик», дейишди. Абу Бакр гапга аралашиб: «Шу пайтгача бундай яхши элчиларни кўрмаган эдим», деди. Пайғамбар алайҳиссалом: «Ҳидоят Аллоҳнинг ихтиёрида, у бирон одамга яхшиликни ирода қилса, унинг қалбини иймон билан мунаввар этади», дедилар. Элчилар Расулуллоҳдан Қуръон таълимини олишди ва шу жараёнда Сарвари оламга бўлган муҳаббатлари янада ортди. Улар юртига қайтмоқчи бўлишганда Расулуллоҳ: «Нега бунча шошяпсизлар?» деб сўрадилар. Элчилар:«Тезроқ юртимизга бориб, Худонинг элчиси билан учрашганимизни ва ўрганган нарсаларимизни айтиб бергани шошяпмиз», дейишди. Пайғамбар алайҳиссалом уларни қимматбаҳо совға-саломлар билан тақдирладилар ва: «Ҳамроҳларингиздан бирон киши қолиб кетмадими?» деб сўрадилар. «Нарсаларимизга қараётган бир ёш бола қолди», дейишди элчилар. Расулуллоҳ: «Ўша болани менинг олдимга юборинглар», дедилар. У бола кела солиб: «Эй Расулуллоҳ, мен ҳам сизнинг зиёратингизга келган элчиларданман, сиз бошқаларнинг ҳожатини раво қилдингиз, менинг ҳам талабимни бажо келтиринг», деди. Пайғамбар алайҳиссалом: «Нима талабинг бор?» деб сўрадилар. Элчи бола: «Аллоҳдан мени мағфират қилишини, менга раҳмат қилишини ва бойлигимни қалбимга жо қилишини сўранг» деди. Пайғамбар алайҳиссалом: «Эй Аллоҳ, унга мағфират қилгин, шафқатли бўлгин, унинг бойлигини қалбига жо қилган», дея дуога қўл очдилар. Шундан кейин шерикларига буюрилган нарсаларни унга ҳам тайинладилар.\nСаълаба арабларининг элчилари


23:39 / 14.12.2016\nЎзбекистон Президенти сифатида олдинда турган вазифалар ҳақида нутқ сўзлаган Шавкат Мирзиёев аҳоли саломатлигига эътибор кучайтирилиши ҳақида гапирди. Президент нутқи телевидениеда узатилди.\n"Истеъмол товарлари ишлаб чиқаришни кенгайтириш ва аҳолининг уларга бўлган эҳтиёжини тўлиқ қондириш, жумладан, мақбул нархлар бўйича кенг турдаги озиқ-овқат маҳсулотлари билан халқимизни тўлиқ таъминлаш олдимизда турган муҳим вазифалар қаторига киради.\nБиз учун бебаҳо бойлик бўлган инсон саломатлигини асраш мақсадида соғлиқни сақлаш соҳасини, энг аввало, унинг бирламчи бўғинидаги бўлинмалари ва қишлоқ врачлик пунктлари фаолиятини тубдан такомиллаштириш, тез тиббий ёрдам ва юқори технологиялар асосида хизмат кўрсатадиган, ихтисослашган махсус марказларни янада ривожлантириш юзасидан чора-тадбирлар комплексини амалга ошириш Ҳукуматнинг эътибор марказида бўлиши даркор", дейди давлат раҳбари.\n"Бу масалада куни кеча Соғлиқни сақлаш вазирлиги тизимидаги раҳбар кадрлар тўлиқ янгиланди ва айтиш мумкинки, уларнинг таркиби кучайтирилди.\nБу борадаги ислоҳотлар аҳолига тиббий хизмат кўрсатиш ва дори воситалари билан таъминлаш сифатини тубдан яхшилашга қаратилгани билан алоҳида аҳамиятга эга", дея давом этган Шавкат Мирзиёев.\n12 декабрь куни Соғлиқни сақлаш вазири алмаштирилди. 2012 йилнинг ёзидан буён Ўзбекистон Республикаси Соғлиқни сақлаш вазири сифатида фаолият кўрсатиб келган Анвар Валиевич Алимовнинг ўрнига бош вазир ўринбосари Адҳам Икромов тайинланди. Шунингдек, бош вазир ўринбосари Боситхонова Эльмира Иркиновна Соғлиқни сақлаш вазири ўринбосари этиб тайинланган.\nПрезидент бу ўзгаришларга изоҳ бера туриб, "захирадаги энг кучли кадрлар муҳим ўринларга қўйилгани"га урғу қаратган. У соҳадаги аввалги масъулларни масъулиятсизликда айблади.\nШунингдек, президент нутқида эслатиб ўтилишича, 2017-2021 йилларга мўлжалланган 15та мақсадли дастурнинг айримлари қабул қилиниб, уларнинг ижросига киришилди ва яқин вақт ичида шу йўналишдаги бошқа дастурларнинг барчасини тасдиқлаш бўйича ишлар тўлиқ якунланади.\nсоғлиқ Шавкат Мирзиёев


Сергеевнинг БААдаги ишлари якунига етдими?\n19 май, 2018, 18:38\nХабарингиз бор ўзбекистонлик ҳужумчи Игорь Сергеев фаолиятини БААнинг “Ал-Дафра” клуби давом эттириб келаётган эди. SPORTS.uz интернет ахборот порталига маълум бўлишича, футболчи нинг шартномаси якунига етган ва эркин агентга айланган.\nБоз устига мавсум якунларига кўра, олий дивизионда қолишни уддалаган “Ал-Дафра” аллақачон янги мавсум учун икки нафар ҳужумчи билан шартнома имзолашга улгурган. Жумладан, Саудия Арабистонининг “Ал-Ҳилол” клубидаги ўйинлари билан кўпчиликка таниш бўлган уругвайлик Николас Милес “Ал-Дафра” билан 3 йиллик шартнома имзолади ва айнан Сергеев тўп сурган 10-рақамни ўзиники қилди.\nМаълумот учун, мавсум ўртасида “Ал-Дафра” сафига бориб қўшилган Сергеев ушбу жамоа сафида 10 та беллашувда майдонга тушди ва 1 та гол киритиб, 1 бор ҳакам томонидан огоҳлантирилди.


Сафар намози хусусида\n00:00 / 21.07.2007 | eski savollar | 2001\nАссалому алейкум ва раҳматуллоҳу барокатуҳ! Яккалигига шак-шубҳа бўлмаган бутун оламлар парвардигори Аллоҳ Таоллога ҳамду санолар бўлсин! Пайгамбаримиз Муҳаммад с.а.в га дуруди-саловотлар бўлсин! Холислик учун олиб бораётган дин йўлидаги хизматлариз учун Аллоҳ сиздан рози бўлсин! Сизнинг қимматли вақтингизни олиб савол йўллаётган биз мусулмон биродарларизни ма'зур тутасиз деган умиддамиз. Ҳазрат бизни қийнаётган масалаларга сиздан жавоб олиш илинжида савол йўлламоқдамиз. Саволларимиз нуқсонли ёхуд илмсизлигимиз туфайли берилаётган бўлса олдиндан узр сўраймиз.1-савол: Масжидимизда Ҳуфтон намозига азон айтилганидан сўнг жамоат йиғилишини кутиб имом маъруза қилаётган эди. Шунда масжид ходими келиб намоз вақти бўлганлиги айтиб муаззинга такбир айтишни буюрди. Бу билан маъруза ҳам чала қолиб аҳли мусулмонларнинг ғашига тегди. Ушбу вазиятга қандай жавоб берган бўлардиз? 2-савол: Бир биродаримиз бундан 4 ой илгари Россияга ишлаш мақсадида кетганди. Яқинда ўша ердан қўнғироқ қилиб, ишлари жойига тушганлиги сабабли намоз ўқишга ҳам шароитлар етарлигини айтди. У кишининг саволи сафар намози хусусида бўлди: ишлаётганига 4 ой бўлган бўлсада сафар намозини ўқиш мумкинми деб сўради ҳамда унинг ўқилиш тартибларини сўраб ўтди. Ҳазрат шунга сиздан шу саволга жавобини илтимос қилиб қолардик. Аллоҳ барчаларимиздан рози бўлсин! 3-савол: Бир муъмин масжидда нафл ёки суннат намозларини укиётган махал фарз намозига такбир айтилиниб колди. Ушандай пайтда укиётган намозини бузиш мумкинми, ёки охирлаб куйиш керакми?4-савол: Битта мевали дарахтга 2 хил навли меванинг пайвандини килиш мумкинми? (масалан,тут дарахтининг ярмига шоту, ярмига ок тут пайванд килса)5-савол: Бомдод намозининг суннати казо булганда фарзини укиб булгандан сунг суннатини укиса буладими?Хазрат агар ушбу савол куп бора берилган булса хам олдиндан узр сурайман.\n2. - Бу савол қилиб бериладиган нарса эмас. Уни масжид аҳли ўзи ҳал қилади.3. - Бир киши бехабар ҳолда бир намозни ёки унинг қазосини ўқиётган эди. Бирдан худди ўша намозга жамоат учун иқома айтилиб қолди. Шунда у биринчи ракъатнинг саждасини қилмаган бўлса, намозини тик турган ҳолида икки тарафга салом бериб тугатади ва бориб жамоатга қўшилади.Бомдод ва Шом намозларида биринчи ракъатнинг саждасини қилган бўлса ҳам намозини кесиб, жамоатга қўшилади.Чунки бир ўзи ўқигандан кўра жамоат билан ўқиш савоблидир.Ибн Умар розияллоҳу анҳудан ривоят қилинади: «Пайғамбар соллаллоҳу алайҳи васаллам: «Жамоат намози ёлғизнинг намозидан йигирма етти даража афзалдир», дедилар».Бешовларидан фақат Абу Довуд ривоят қилмаган.Шунингдек, тўрт ракъатлисида ҳам бир ракъат қўшгандан кейин. Яъни, тўрт ракъатли намознинг биринчи ракъати саждасини қилган бўлса, унга яна бир ракъат қўшиб салом беради ва жамоатга қўшилади.Агар мазкур намоздан уч ракъатни ўқиган бўлса, уни тамом қилади ва нафлни ният қилиб иқтидо қилади. Ўша тўрт ракъатли намознинг уч ракъатини ўқиб бўлганидан кейин иқома айтилиб қолса, қолган тўртинчи ракъатни ҳам ўқийди. Намозини тамомлаб бўлганидан кейин савоб учун нафл ният қилиб жамоатга қўшилади.Илло Асрда буни қилмайди.Чунки Асрнинг фарзини ўқиб бўлгандан кейин нафл ўқиш макруҳдир.Бомдоднинг суннатини ўқиса фарз жамоатига етиша олмайдиган бўлса, суннатни тарк қилади. Чунки фарзнинг савоби суннатнинг савобидан афзал.Ким фарздан бир ракъатга етадиган бўлса ҳам, суннатини ўқийди. Бомдоднинг фарзидан бир ракъатга етиш имкони бўлса ҳам суннатни ўқилади. Чунки шу тариқа ҳам фарзнинг, ҳам суннатнинг фазли топилади.Абу Ҳурайра розияллоҳу анҳудан ривоят қилинади: «Пайғамбар соллаллоҳу алайҳи васаллам: «Қачон намозга келсангиз биз сажда қилиб турган бўлсак, сиз ҳам сажда қилинг ва уни ҳеч нарса санаманг. Ким ракъатни топса, намозни топган бўлади», дедилар».Абу Довуд ва Дора Қутний ривоят қилган.Масжидга кирган одам Бомдоднинг суннатини ўқимаган бўлса, бир четда ўқийди. Сафнинг орқасига бориб ўқимайди.Бомдоднинг суннати қазосини фақат фарзига тобеъ бўлган ҳолдагина ўқийди.Яъни, ҳам фарзни ва ҳам суннатни қазо қилганда фарзга қўшиб суннатнинг қазосини ҳам ўқилади. Суннатнинг ўзини қазо қилиб ўқиш йўқ. Шунинг учун, нима қилиб бўлса ҳам, фарздан қолмаслик шарти ила Бомдоднинг суннатини фарздан олдин ўқиб олиш лозим. Имом Муҳаммад завол вақтигача Бомдоднинг икки ракъат суннатини ҳам қазо қилинади деган.Икки ҳолатда ҳам Пешиннинг суннатини тарк қилиб, иқтидо қилади. Яъни, бир ракъатга етадими йўқми бари бир имом намозни бошлаётган бўлса, Пешиннинг суннатини ўқимай фарзга иқтидо қилинади. Чунки фарзни ўқиб бўлгандан кейин қолган суннатни ўқиш имкони бор.Сўнгра унинг қазосини бир жуфт суннатидан аввал ўқийди. Фарзни ўқиб бўлгандан кейин аввал қолган тўрт ракъат суннатни ва ундан кейин икки ракъатни ўқийди.Ўша иккисидан бошқаларни асло қазо қилинмайди.Яъни, Бомдоднинг ва Пешиннинг аввалги суннатидан бошқа суннатлар қазо қилинмайди. 4. - Мумкин.5. Бомдоднинг суннати қазосини фақат фарзига тобеъ бўлган ҳолдагина ўқийди.Яъни, ҳам фарзни ва ҳам суннатни қазо қилганда фарзга қўшиб суннатнинг қазосини ҳам ўқилади. Суннатнинг ўзини қазо қилиб ўқиш йўқ. Шунинг учун, нима қилиб бўлса ҳам, фарздан қолмаслик шарти ила Бомдоднинг суннатини фарздан олдин ўқиб олиш лозим.\nМавлуд ўқилганда ўрнидан туриш\nюзига крем суртган холда намоз укиши мумкинми ?\nЯнги кийим кийиш\nҲидоятга фақат Аллоҳ бошлайди\nНамоздаги Хушу ҳақида маъъумот беринглар биродарлар илтимоооос.\nАҚСҲ дан савол?\nЖамотга кеч қолган одамлар намозни қандай ўқиганлари афзал? Жамоат бўлибми ёки алоҳида?\nОз миқдордаги сийдик, мазий таҳоратни бузадими?\nСафарда имомга эргашиш\nЖамоат Намозига бормай қолганлар Мунофиқ бўлишадими?\nҚабристондан келгач юз ва қўлни ювиш.


ЖИНСИЙ ОЛAТ ЎЛЧAМИ ХАҚИДА » JINSIY ALOQA\nHome » Erkak jinsiy » ЖИНСИЙ ОЛAТ ЎЛЧAМИ ХАҚИДА\nЖИНСИЙ ОЛAТ ЎЛЧAМИ ХАҚИДА\nЖИНСИЙ ОЛAТ ЎЛЧAМИ Эркaклaрнинг aсосий қисмини, ҳaёти дaвомидa бир мaртa бўлсa ҳaм, қуйидaги сaволлaр тaшвишгa солaди: жинсий олaтимнинг ўлчaми етaрлими, қониқтирa олaмaнми, қaндaй қилиб кaттaлaштирсaм бўлaр экaн, aслидa нормaси қaнчa?\n1996 йилги мaълумотлaргa кўрa, жинсий олaтнинг тинч ҳолaтидaги ўртaчa узунлиги 8,8 вa 9,7 см орaсидa бўлсa, тортилгaн ҳолaтдa (эрекциягa муқобил) эсa 12,4 см. 2001 йилдa эсa 3300 тa ёш эркaк кўрикдaн ўткaзилгaндaн сўнг 10 см.дaн 12,5 см.гaчa бўлиши илмий aниқлaнди. Бaрчa текширувлaрдa aнтропометрик текширувлaр ҳaм ўткaзилгaн вa кучсиз корреляция кузaтилгaн.\nПенис (олaт)ни кaттaлaштириш ниятидa шифокоргa мурожaaт қилгaн эркaклaрдa жинсий aъзоси ўлчaми одaтдa нормaдa бўлaди. Бундaй ҳолaтни мутaхaссислaр эркaклaр ечиниш хонaси комплекси деб aтaшaди. Эркaклaр ўз жинсий aъзолaригa юқоридaн қaрaгaни учун кичикроқ туйилaди, лекин ёнбошдaн қaрaлсa, бaрчaники билaн бaробaрдир. Шуни ҳaм aлоҳидa тaъкидлaш керaкки, тинч ҳолaтдa кичик кўрингaни билaн эрекция ҳолaтигa ўтгaндa ҳеч қaндaй пропорциягa aмaл қилмaгaн ҳолдa кaттaлaшaди.\nЭрекция пaйтидa 9,5 см.дaн кичик бўлсaгинa, жинсий олaт кичик деб ҳисоблaнaди. Бaъзи мутaхaссислaр эсa 7,5 см ҳaм дейишaди.\nЖинсий олaтни кaттaлaштириш иккигa бўлинaди: нохирургик вa хирургик.\nОперaциясиз усуллaргa вaкуум вa трaкцион усуллaр кирaди. Вaкуум усулдa мaхсус мaнфий босим ҳосил қилaдигaн жиҳоздaн фойдaлaнилaди. Мaнфий босим ҳосил қилиш ҳисобигa олaтгa қон оқими кучaяди, гуёки тўқимaлaрнингчўзилишигa олиб келaди, дейилaди.\nНaтижa олиш учун кaмидa 12 ой дaвомидa ҳaр куни қилишлaри керaк бўлaди. Лекин ишончли нaтижaгa эришилгaнлиги ҳaқидaги мaълумотлaр aдaбиётлaрдa йўқ, узоқ муддaт ишлaтиш нaтижaсидa теридa жaроҳaтлaнишлaр, гемaтомaлaр вужудгa келaди.\nЯнa бир оперaциясиз усул бўлгaн трaкцион (чўзиш) усул юқоридaгигa нисбaтaн эффек- тётaди. Бунинг учун экстендерлaр (Aпс1го-Реп18 вa ҳ.к.)дaн фойдaлaнилaди. Бу жиҳоз берилaдигaн кучни нaзорaт қилиб турaди. Вa кучни aстa-секинлик билaн орттириш тaвсия қилинaди.\nКерaкли нaтижaгa эришиш учун кaмидa олти ой дaвомидa тaшиб юришлaри керaк. Кунигa сaккиз соaтгaчa. Экстендердaн фойдaлaнгaнлaр 2,5-3 см.гaчa узaйгaнини aйтишaди, лекин бу усулни ҳaм узоқ йиллик нaтижaлaри қaйд қилингaн мaқолaлaр йўқ. Кaмчиликлaри – ҳaр куни тaшиб юриш зaрaр келтирaди.\nЧўзилгaни учун оғриқ, гемaтомa (қон қуйилиши), жинсий олaт эгриликлaри вa пейрони кaсaллигини келтириб чиқaриши мумкин.\nЮқоридa кўрсaтилгaн усуллaрдaн оперaциядaн кейин фойдaлaниш, бaъзи мутaхaссислaргa кўрa, оперциянинг ножўя aсорaтлaрининг олдини олиш учун мумкин.\n– жинсий олaтни узaйтириш;\n– жинсий олaтни қaлин (йўғон)лaштириш;\n– жинсий олaт бошчaсини кaттaлaштириш;\n– ушбу усуллaрнинг комбинaцияси кирaди.\nШуни тaъкидлaш жоизки, жинсий олaтнинг\nузунлиги вa қaлинлиги жинсий aлоқaни сифaтли қилмaйди, aксинчa, қaттиқлиги вa шу қaт- тиқ ҳолaтдa узоқ турa олиши муҳимдир.\n« ЖИНСИЙ ЗАИФЛИК\njinsiy aloqaga to’ymaslik »


ТОШКEНТ – Ўзбекистон ҳукумати тижорат банкларини молиявий қўллаб-қувватлашни тўхтатади. Бу ҳақда пайшанба, 6 декабрь куни AKIpress Ўзбекистон Марказий банки раисининг биринчи ўринбосари Тимур Ишметовга асосланиб хабар берди.\nҲукумат тижорат банкларидаги улушини хорижий инвесторларга сотмоқчи, деди Ишметов.\n«Банклар - тижорат ташкилотлари ва фойда олишлари керак», деди у. «Кўпчилик банклар буни унутиб қўймоқда. Хусусан, давлат банклари давлатдан молиявий ёрдам олишга кўникиб қолганлар».\n«Энди эса вазият ўзгарди», деди у. «Ҳукумат бундан буён давлат банкларини молиявий қўллаб-қувватламайди ва банклардаги улушини қисқартиради. Аксияларнинг бир қисми хорижий инвесторларга сотилади».\nУнинг сўзларига кўра, Жаҳон банки гуруҳи таркибига кирувчи Халқаро молия корпорацияси «Ипотекабанк»ка кредит бериб, унинг 15 фоиз акцияларини сотиб олиш истагини билдирган. ХМК вакиллари банк кузатув кенгаши таркибига киритилади ва корпоратив бошқарувни ривожлантиришга кўмаклашади.\nИшметовнинг айтишича, Ўзбекистон Марказий банки мамлакатдаги кредит тизимини қайта кўриб чиқади, сабаби аввалги имтиёзли кредитлар тизими тижорат банкларининг ривожланишини секинлаштириб юборган.


Ўзбекистонга Инҳа университети делегацияси ташриф буюрди\n12:57 / 12.08.2015\n11 август куни «Korean Air» авиакомпаниясининг кечки рейсида Инха университети президенти Сунья Чой хоним раҳбарлигидаги университет делегацияси Тошкентга ташриф буюрди. Уч кун давомида меҳмонларни учрашувлар ва музокаралардан иборат тиғиз жадвал кутмоқда. Бу ҳақда telegraf.uz хабар берган.\nХусусан, бугун 12 август куни Жанубий Корея делегацияси Тошкентдаги университет филиалига боради ва у ерда яратилган шароитлар билан танишиб, ўқув муассасанинг раҳбарияти, ўқитувчилари ва биринчи курс талабалари билан учрашади. Учрашувда келгусидаги ҳамкорликка оид ҳужжатлар имзоланиб, юқори балларга эга талабаларга грант сертификатлари топширилади.\nШу биланб бирга, бугунги кун тартибига Тошкент ахборот технологиялар университетига ташриф, Ўзбекистон ташқи иқтисодий фаолият миллий банкининг коттежларида кореялик профессорларнинг яшаш шароити билан танишиш ҳам киритилган.\n13 август куни делегация аъзолари Тошкентдаги Инха университетида ишларини давом эттириб, куннинг иккинчи ярмида ахборот технологиялари ва коммуникацияларини ривожлантириш вазири Хуршид Мирзоҳидов билан учрашадилар. Шунингдек, меҳмонлар Алишер Навоий номли Миллий кутубхонага ҳам ташриф буюришни режалаштирган.\n14 август куни Алоқа тарихи музейида ўтказилган учрашувларнинг якунлари бўйича ташкил этиладиган матбуот анжуманида Тошкентдаги Инха унвиерситетининг жорий фаолияти ва истиқболли режалари ҳақида сўзланади. Кетишдан аввал делегация шунингдек, Ўзбекистон Республикаси Вазирлар Маҳкамасига ҳам ташриф буюри, Бош вазирнинг биринчи ўринбосари Рустам Азимов билан учрашади.\nҚайд этиш керакки, Тошкентдаги Инха университети 2014 йил октябрь ойида очилган. Мутахассисларнинг ўқитиш ва тайёрлашнинг асосий йўналишлари компьютер инжиниринги, дастурий инжиниринг ва компьютер тармоқлари инжиниринги ҳисобланади. Талабалар Жанубий Кореядаги ўқув режалари ва дастурларига мувофиқ кундузги шаклда инглиз тилида ўқитилади. Университет битирувчилари Ўзбекистонда ҳам тан олинадиган Жанубий Корея намунасидаги дипломга эга бўладилар.\nШу йилнинг 5 август куни Ўзбекистон Республикаси Вазирлар Маҳкамаси «Тошкент шаҳридаги Инха университети фаолиятини ташкил этиш ва Ўзбекистон Республикаси Фанлар академияси Фундаментал кутубхонасининг моддий-техник базасини мустаҳкамлаш бўйича қўшимча чора-тадбирлар тўғрисида»ги қарорни қабул қилди. Таълим муассасаси ўқув корпусини кенгайтириши муносабати билан жорий корпус ёнида янги бино қурилади.


OzodDayjest: Қонунчилик палатаси спикери ўринбосари “Миллий тикланиш” лидерини популизмда айблади\n22 май 2022, Тошкент вақти: 13:41\nЎзбекистон Олий Мажлиси Қонунчилик палатаси спикери ўринбосари Акмал Саидов\nИслом динидаги маҳрни миллий қонунчиликка киритиш таклиф этилди. Олий Мажлис Қонунчилик палатаси спикери ўринбосари Акмал Саидов “Миллий тикланиш” партияси раиси Алишер Қодировни популистлик қилаётганликда айблади. Ўзбекистонлик судья бировнинг мақоласини ўзиники деб эълон қилди. Жорий ҳафта ўзбек матбуоти шу каби воқеалар ҳақида хабар берди.\n“Миллий тикланиш”дан парламентга сайланган Акмал Саидов партия раҳбари Алишер Қодировни популистликда айблади\n“Тошкент ёшлар форуми – 2020” доирасида ёшлар миграцияси масалаларига бағишланган халқаро конференция ўтказилди (www.daryo.uz, 21 декабрь). Тадбирда Олий Мажлис Қонунчилик палатаси спикери ўринбосари Акмал Саидов ҳам чиқиш қилди.\nСпикер ўринбосари пандемия даврида мигрантларга ёрдам кўрсатишнинг муҳимлиги ҳақида гапириб, бир неча ой аввал ўзбекистонлик муҳожирларга чет давлатларининг ўзида ёрдам кўрсатиш бўйича таклифларни танқид қилди.\n“Кимлигини айтмай қўяқолай. Бир неча ой аввал ўзбек мигрантларига чет давлатларининг ўзида ёрдам кўрсатиш бўйича чақириқлар пайдо бўлди. Таклиф беришда ҳам ўйлаш керак. Хўш, Россияда бир кунлик яшаш харажатлари қанчага тушишини биласизми? Биз мигрантларга бундай пайтда ватанга қайтиш учун етарлича шароит қилиб беришимиз лозим. Мен депутатлардан ижтимоий тармоқлар орқали турли хил популистик чақириқлардан йироқ бўлишларини сўрардим”, деган Акмал Саидов.\nЭслатиб ўтамиз, “Миллий тикланиш” демократик партияси раиси Алишер Қодиров бир муддат аввал чет элдан ўзбекистонликларни ватанга қайтаришни вақтинча тўхтатиб, уларни турган мамлакатларида даволанишларини молиялаштириш таклифини билдирган эди.\nМаълумот ўрнида қайд этиш жоиз, Қонунчилик палатаси спикери ўринбосари Акмал Саидов А.Қодиров раислик қилаётган “Миллий тикланиш” партияси аъзоси ҳисобланади.\n2019 йилги парламент сайловнинг дастлабки натижаларига бағишланган сессияда Ўзбекистон халқ демократик партияси етакчиси Улуғбек Иноятов “Миллий тикланиш” раҳбари А.Қодиров айнан популистлиги сабаб депутатлик сайловининг илк босқичида мағлуб бўлганини айтган эди.\nҲуқуқшунос: “Эркак ажрашадиган бўлса, хотинига уйни ташлаб кетcин”\nТошкент шаҳридаги реабилитация ва мослаштириш маркази директори, юридик фанлари доктори Гулчеҳра Маткаримова ислом динидаги маҳр тушунчасини мамлакат қонунчилигига киритишни таклиф этди (www.kun.uz, 21 декабрь). Юристнинг айтишича, бугунги кунда оилани уй-жой билан таъминлаш вазифасига совуққонлик билан қараётган эркаклар кўпайиб кетмоқда, натижада аёллар ва болалар жабр кўрмоқда.\n“Эркак аёлни 3-4 нафар боласи билан кўчага ҳайдаб чиқариб қўяди-да, яна бошқа аёлни олиб келиб ўзи никоҳ ўқиб ҳам яшайверади... Бу ҳолат Маъмурий ва Жиноий кодексларга ўзгартиш ва қўшимча киритишни тақозо қилади” дейди Г. Маткаримова.\nҚайд этилишича, Мисрда эркаклар ўзи ва оиласи яшаши учун аниқ уй-жой топмагунча уйланмайди. Эронда ҳам маҳр масаласида жуда катта чеклов қўйилган.\n“Бизда ҳам диний эътиқодимиз нуқтаи назаридан 90 фоиздан ортиқ аҳоли мусулмон бўлса, нима учун маҳр билан боғлиқ бўлган цензни қўя олмаймиз? Балки ҳеч бўлмаса, эксперимент қилиб кўриш керакдир. Масалан, Тошкент шаҳри мисолида. Ажрашадиган бўлса, хотинига уй-жойни ташлаб кетиш имкони бўлсагина уйлансин. Бўлмаса уйланмасин” деган ҳуқуқшунос аёл.\nГ.Маткаримова аёлига зулм қилаётган эркакларга нисбатан жазо чораларини кучайтириш кераклигини ҳам айтган. Қайд этилишича, мамлакат қонунчилигида агрессорга нисбатан юмшоқ ва енгил жазо берилади. Бунга мисол сифатида Мирзо Улуғбек туманида аёлига горшокдаги нажасни едирган эркакка атиги 3 йил қамоқ жазоси берилгани келтирилган.\nСудьяларнинг қай бири ўғри? Адолат посбонлари плагиаторлик қилгани маълум бўлди\nЎзбекистонлик судья плагиаторлик қилди, яъни бировнинг мақоласини ўзимники дея эълон қилди (www.xabar.uz, 20 декабрь). Ҳозирча айнан қайси судья муаллифлик ҳуқуқини бузгани ва мақола ўғирлагани аниқ эмас.\nГап шундаки, Xabar.uz сайтида жиноят ишлари бўйича Сирдарё вилоят суди судьяси А. Кураматов ва ЖИБ Ховос туман суди судьяси А. Мадаминов ҳаммуаллифлигида “Икки йилда беш марта судланган аёл” сарлавҳали мақола чоп этилган.\nОрадан бир кун ўтмай, мақоланинг миси чиқди. Ушбу мақола бир ойча аввал, 2020 йил 20 ноябрь куни Олий суднинг расмий нашри бўлмиш “Куч – адолатда” газетасида босилган экан. Энг қизиғи, газетада мақола муаллифи сифатида ЖИБ Зангиота туман суди судьяси А. Нурматов кўрсатилган.\nҚайд этилишича, сарлавҳа ва мақолада тилга олинган шахсларнинг исми-шарифи ўзгартирилганини айтмаса, матн (нуқта, вергулигача) бир хил. Хаbar.uz нашри cудьялар томонидан битта мақола муаллифлигига “навбатда туриб”, кўзбўямачилик қилиш ҳолати уят эканини қайд этган.\nМазкур ҳолат бўйича Олий суд муносабат билдирганича йўқ. Муаллифлик ҳуқуқини бузган судьяга қандай чора кўрилгани ҳам номаълум қолмоқда.


Қадрингни билсанг-чи, қизгина! « Ўзбекистон Халқ Ҳаракати\nҚадрингни билсанг-чи, қизгина!\n28 March 2014 - 17:12\nЭндигина жойидан жилган “Дамас” автомашинасини йўл-йўлакай тўхтатган уч қиз қийқиришганча орқа ўриндиққа жойлашиб олишди.\n— Шофёр ака-а, — нозланиб сўз қотди улардан бири, — насияга опкетасизда, атиги бир остановкага!\nХўп дея қолинг энди, — жўр бўлди унга ёнидаги дугонаси.\n16-17 ёшлар чамасидаги қизларнинг ноз-карашмасига ўрта ёшлардаги шофёр акамиз ҳам “эриб” кетди чоғи, оғзининг таноби қочиб, кўзгуни қизларга тўғрилаб қўйди-да, илмоқ билан гап ташлади:\n— Майли, кейин чой-пойга таклиф қилиш эсдан чиқиб, олдингилардай қочиб қолмайсизларми ишқилиб, жононлар?\nҚизлар машинани бошларига кўтариб, қийқиришди. Биринчи сўз қотган қиз карашма билан жавоб қилди:\n— Во-ой, бирор муздайроғидан айтинг, ўзи куйган юракларни чой билан куйдириб нима қиласиз?! — Яна қийқириқ янгради. — Ҳа, айтгандай, — эътирозли оҳангда давом этди у, — бошқа йўловчиларга йўлкирани бироз ошириб қўйсангиз, бизлар шу ҳисобдан текинга кетармидик, шофёр ака?!\n— Бўпти, оширсак ҳам сизлар учун оширганимиз бўлсин, лекин…\nАгар қўйиб берса, қизлар билан ҳайдовчининг беъмани ҳазиллари тугай демасди. Охири жим туролмай:\n— Қизлар, — дедим орқага бурилиб, — уялмайсизларми, сизларда қадр-қиммат, ҳаё деганидан борми ўзи? Ҳали ёшсизлар, бир-икки бекатга пиёда кецанглар ҳам бўларди, насияга олиб кетишу, йўлкирани ошириш ҳақида отаси тенги шофёрга маслаҳат бергандан кўра!\n— Қўяверинг, опажон! Бу асал қизлар ҳар кунги мижозларимдан, ўзимиз келишиб оламиз, — луқма ташлади шофёр ўзини оқлаб. Кейинги бекатда тушиб қолаётган қизларга яхшилаб разм солдим: тўладан келган сергап қизнинг оқ кофтаси жуда юпқалигидан… Қолган икки қиз эса бир хил матодан этаги узун, кўйлак деса, кўйлакка ўхшамайдиган, юқори қисми салкам белигача очиқ, енг ўрнида елкаларидан фақат боғич ўтказилган алламбалони кийиб олишган.\nҚизлар узоқлашгунча, улар орқасидан хирсли термулиб қолган ҳайдовчи машинани юргизаётиб яна ўзини оқлашга тушди:\n— Тавба, дейману бу қиз деганида ибо-ҳаё бўлмаса қийин экан, ҳай-ҳай демаса, елкага чиқиб кетай дейди-я!\n— Кечирасиз, ука! — дедим икки дақиқа олдин қизларга суқланиб-қийшанглаган, энди эса баҳона қидираётган ҳайдовчига истеҳзо билан, — улар ҳали йўл бошидаги ғўр қизлар экан, лекин сизнинг ёшингиз ва ақлу-ҳушингиз жойида бўлса керак? Қизларнинг куракда турмайдиган илтимосини рад қилганингизда эҳтимол хатоларини англаб бошқа бундай қилишмасмиди?!\n— Э, қаёқда дейсиз? — бошини чайқади шофёр, — баъзилари кўзини сузиб, худди елимдай ёпишиб олади, яна бурди-балони кийиб, хаёлни ҳам ўғирлаб қўйишади, қурмагурлар. Энди опа, кўнгилигизга олмангку-я, ўзингиз гувоҳ, баъзи бир қизлар борки, нақ шайтонга дарс беради-да ўзиям.\n— Бўлиши мумкин, — дедим, лекин бу ерда мен шайтонлик ҳунарини бир томонда эмас, балки икки томонда ҳам кўрдим. Демак, шайтонга дарс бериш фақат қизларгагина хос эмас экан, тушунган чиқарсиз, энди тўхтатинг, манзилимга келдим! — дедимда машинадан тушиб қолдим. Гапнинг очиғи ҳайдовчининг қизлар ҳақидаги “шилдир” гапларидан таъсирландимми, икки юзим ловуллаб-қизариб, бир бекат олдин тушиб қолибман.\nЯёв кетар эканман, кўз олдимдан дам-бадам қийқираётган қизларнинг ибосиз сўзлари, беҳаё нигоҳларию алламбало кийимлари кетмасди. Беихтиёр пичирлайман:\n— Бунча хору-хас, қадрсиз бўлмасанг, ҳали ўн гулингдан бир гулинг очилмаган навниҳолсан-ку, қизгина! Вужудингни томошақовоққа айлантирганинг ва ҳаё чегарасини босиб-янчиб ўтаётганинг самарасини вақти келиб, кўзингдан шашқатор ёшу афсус-надомат билан қарши олмагин тағин. Балки ўша пайт ҳам ҳозиргидек енгил ўйлаб, ҳаммасига қўл силтаб кетишинг мумкиндир. Чунки тарбиянинг пойдевори мустаҳкам бўлмаса, бари бекор! Энг оғриқли нуқтаси шуки, сабр-тоқати, ибо-ҳаёси ва касбу-камолоти билан олам аҳли аёллари ичра ном қозониб келаётган ўзбек хотин-қизлари қадр-қиммати баъзи бир “лат эганлар” тўдасининг касрига қолаяпти. Шуни ҳеч кўз олдингга келтирармикансан? Бундан бироз бўлса-да, виждонинг азобланармикан? Кўзингни каттароқ очиб, олди-орқангга теранроқ назар сол! Вақт борида қадрингни билсанг-чи, қизгина!


07:48, 12.05.2021 // 12192\nВирусологлар Ҳиндистонда COVID-19’дан тузалганларда учраётган «қора замбуруғ» касаллиги хавфини баҳолади\nҲиндистонда COVID-19’дан тузалган одамларда кузатилаётган «қора замбуруғ» — мукормикоз касаллиги глобал хавф келтириб чиқармайди. Бу ҳақда россиялик вирусологларга таяниб «РБК» хабар берди.\n«Мукормикоз эндемик касаллик ҳисобланади. У Жануби-шарқий Осиё мамлакатларида кенг тарқалган. Ўта кенг тарқалган деб бўлмайди, аммо Ҳиндистонда иммунитетнинг пастлиги, юқумли касалликнинг кўпайиши ва ҳаддан ташқари зичлик шароитида турли хил инфекцияларни учратиш мумкин», — деди Россия Иқтисодиёт Олий мактаби Соғлиқни сақлаш иқтисодиёти институти директори Лариса Попович.\n«Мукормикоз оғир касаллик, аммо уни даволаш мумкин. Инфекция турмуш тарзи Ҳиндистондаги маҳаллалар сингари тўйиб овқатланмайдиган, қашшоқликда ва антисанитария шароитида яшайдиган одамларда касалликларга чидамлилик пасайгани сабабли тез тарқалади», — дея қўшимча қилди у.\nМутахассис таъкидлашича, ҳар қандай паразитли, замбуруғ инфекциялари иммунитети пасайган барча одамлар учун хавфли бўлиб, ҳар қандай сурункали касаллик танага ва иммунитет тизимига жиддий зиён келтиради.\n«Инфекциянинг исталган тури сурункали касаллиги бор одамларда тезроқ тарқалади. Буни COVID тарихида кўриш мумкин. Бошқа ҳар қандай юқумли касаллик билан ҳам худди шундай ҳолат кузатилади», — дея хулоса қилди Попович.\nЎз навбатида, Москва давлат университети профессори, биология фанлари доктори, вирусолог Алексей Аграновский «қора замбуруғ»га чалиниш ва коронавирус ўртасида параллеллик ўрнатиш учун ҳеч қандай сабаб кўрмаслигини таъкидлади.\n«Умуман олганда, иммунитети пасайган одамларда микроорганизмлар келтириб чиқарадиган касалликларга чалиниш хавфи юқори. Уларга ёрдам берадиган махсус даволар мавжуд. Аммо нима учун COVID-19’ни даволашда иммуносупрессия (иммунитетни сунъий равишда бостириш) пайдо бўлиши кераклиги ноаниқ. Бу иммунодепрессив касаллик эмас. Ҳарқалай мендаги маълумотлар бўйича, вирус умумий иммунитетнинг пасайишига олиб келадиган бирон-бир белгини кўрмадим. Шунга кўра, мен COVID-19 билан ‘қора замбуруғ’ ёки бошқа хавфли касалликларни юқтириш ўртасида параллеллик бор дея олмайман», — деди Аграновский.\nМаълумот учун, баъзан қора пўпанак (black fungus) деб ҳам аталувчи мукормикоз COVID-19’га чалинган беморларда ёки коронавирусдан соғайганларда тез-тез учрайди.\nМукормикоз — камдан-кам учрайдиган касаллик бўлиб, унинг белгилари оғриқ ва безгакни келтириб чиқарувчи бурун ва танглайнинг некротик зарарланишидан иборат. Бундан ташқари, марказий асаб тизими томонидан ҳам симптомлар юзага келиши мумкин, беморлар кўзнинг шиши ва оғришидан шикоят қилади. Касаллик натижасида бурун бўшлиғи, мия ва ўпкаларга зарар етади. У диабет ҳамда ОИВ/ОИТС ва саратон билан касалланганлар учун ўлим келтирадиган даражада хавфлидир. Мукормикоздан ўлим даражаси 50 фоизгача етиши мумкин.\nҲиндистонда коронавируснинг иккинчи тўлқини «қутураётган» бир пайтда маҳаллий шифокорлар мукормикоз инфекциясини тобора кўпроқ қайд этмоқда.\n22:51 Кеча // 93546\n17:14 Кеча // 81748\n23:54, 12.06.2021 // 74454\n16:10 Бугун // 64790